text:
dimarts, de desembre 19, 2006
Nadâl al è ca
Si o ai finût di studiâ come un mat. I risultâts a son ancje rivâts, doi vôts medios, 22 e 25, no ai trop di lamentâmi. Doman o torni sù, e viodarin par un 10 dîs di stacâ di dut che mal nol fâs. Cuissà ce che nus puartarà il 2007. Mi samee îr che al jere il 2000 e il millenium bug. Usgnot o vuei lâ a bevi alc fûr par saludâ un pôcs di amîs e festegjâ. Cumò o stin viodint ancje par lâ a Gjinevre a viodi il salon des machinis a Març. al à di jessi biel. No come ca che al è plen di cojons che a vegnin dome a cjalâ lis feminis crotis. In chest moment pe strade al è un rumoron che a zuin Bologna-Juve. Stadio plen. cun chel che coste... Bon sperin che chestis fiestis a partedin alc di bon in ducj i cjamps, studi e privât. Forsit plui in chest ultin.
Etichetis: seradis, universitât
dijous, de desembre 07, 2006
Sot esams
Eh sì, o sin di gnûf sot esams. O ai finût vuê lis lezions, e sabide si scomense. Sì, sabide 9 di Dicembar. Dut al mont al fâs al puint e jo no. Si podial jessi plui bastarts?? Cussì mi piardi ancje che pursitin là di me. Pecjât. Sperin almancul di passâ. Fin al 19 o ai un cuatri esams. Po viodarin se rivarai a gjoldi un pôc. No mi samee neancje Nadâl, nol è frêt, no ai timp di fâ nuie. Po ben. Îr di sere crodi di vê vinçût la prime partide di Monopoli de me vite. Une biele sodisfazion, ancje se stamatine o vevi un grum di sun. Undis e trê minûts di sere. Adore ma o crodi che o larai a durmî. Doman o ai di studiâ. No stai a crodi a chei che us contin che la vite dal universitari e je une cazzade. Se no tu fasis nuie sì. Se no tu studiis. Ma se no no. Al è un stress. E tal mê câs un stress frecuent. Comunque mi plasares vê une machine fotografiche digitâl par fâ cualchi foto. Ma no le ai. Buine gnot
Etichetis: seradis, universitât
dilluns, de novembre 27, 2006
Cueis, e seradis
O soi stât sabide a fâ un zîr su pai colli bolognesi. plui di 2 agns culì e no eri mai stât, une vergogne... Puescj veramentri biei, dopo a jerin ducj i colôrs sul ros e l'arançon, cun bielis viodudis sul bas. Al è incredibil come a pôçs chilometris di une grande citâts tu cjatis zonis cussì salvadis e bielis. E po chê altre sere che soi lât a sintî sunâ il me compagn di cjase. Al sune il liron. Il gjenar no mi plâs, ma al jere dome par fâ alc. Dopo sin lâts a cjase di chê sô amie e bon. Al è simpri divertent fâsi une serade cussì ogni tant. Bon cumò chestis dôs setemanis o ai di studiâ come un ludro parcè che i esams a son dongje. E dut al torne a scomençâ come une volte. Sigh
Etichetis: esplorazions, seradis, universitât
dijous, de novembre 16, 2006
Jo odei i trenos
Jo ju odei. Ma plui di ogni altre robe. Mi metin al siopar juste cuant che o ai di tornâ sù. O soi sigûr che l'Italie al è l'unic paîs disvilupât dulà che sucedin robis cussì. Sperin che faledi dut cussì a tornin a creâ une societât di zero. E magari viarzin ancje ae concorince. Ma son dome sperancis. A cambiin i guviers ma nol cambie nuie. Stupid country. I should have left it before. Hope there is still time for that.
O ai ancje di scomençâ a fâ alc cul studi, vonde bassilâ dome cun Internet e gjoldisila cui amîs. Lu disi simpri, si sa mai che e sedi la volte bune. Vuê o ai ancje savût che un esam che o ai ancjemò di passâ, fisiche, al sarà ancjemò plui dificil, di disperâsi.
Intant soi passât a Blogger Beta. Varai di inzornâ il model par viodi dutis lis novitâts, fasarìn ancje chest. Cumò si puedin zontâ lis etichetis par ogni messaç. Mah
O ai ancje di scomençâ a fâ alc cul studi, vonde bassilâ dome cun Internet e gjoldisila cui amîs. Lu disi simpri, si sa mai che e sedi la volte bune. Vuê o ai ancje savût che un esam che o ai ancjemò di passâ, fisiche, al sarà ancjemò plui dificil, di disperâsi.
Intant soi passât a Blogger Beta. Varai di inzornâ il model par viodi dutis lis novitâts, fasarìn ancje chest. Cumò si puedin zontâ lis etichetis par ogni messaç. Mah
Etichetis: informatiche, trenos, universitât
diumenge, d’octubre 29, 2006
The days of way back
O soi lât a durmî a lis 5. Cul fat dal cambiament de ore (che no ai mai capît dal dut jo...) nol sameave tant tart; po si sin metûts a zuiâ a Risiko e il timp al è svolât. Miôr chel dal Monopoli, chel mi fâs propit rabiâ, piardi bêçs no mi plâs. Comunque, o stavi pensant che trê agns fa, chest periodi, o jeri biel che mi la gjoldevi in Californie. Za trê agns mi samee îr. O mi samee un insium. Chês spiagis mi son restadis dentri, in Friûl no son puescj dulà lâ sul mâr e cjalâ cence vê nissun atôr. Boh, forsit di unviar. Però lì tu viodevis propit l'ocean, un spazi che no tu sâs dulà che al finìs e dulà che al è scomençât. Al jere compagn ancje in Portugal.. al è naturâl che vint simpri sot dai voi che viste lì ti ven naturâl ti cjapâ la barcje e viodi ce che al è oltri. Cuissà se rivarai a tornâ a San Francisco. Là si cjate ancje la fumate, par cui o saressi a cjase, forsit juste un cuatri salidis masse ripidis ma par chel tu fasis l'abitudin. Trê agns. Ciert che se tu ti metis a cjalâ indaûr spes ti ven dome mâl al cûr. Miôr cjalâ indevant, sperant che al puartedi alc di bon
Subscriure's a: Missatges (Atom)


c: text/html

text:
Vuê, su la sezion media dal sito dal Udin, no jere nissune fotografie cul cartel fat par la partide dal Milan, forsit parcè che - o crôt - la frase par une volte no je stade profetiche...
Va ben... va ben...
Però chest mi fâs pensâ.
Sabide di sere soi lât ancje jo al stadio, a viodi la partide.
Soi tornât cjase cence pîts, che ju ai viodûts tornâ dongje tor 10-11 di sere, dopo un tratament a base di Coccolo e di cuviertis. In ogni câs, nol è dal frêt che o vuei cjacarâus... ma dal Udin.
Sabide o sin restâts ducj di mierde, al è clâr, ma ae fin, o vin pôc ce reclamâ... plui chê altri al è di pensâ e di metisi adun, parcè che - come che nus àn insegnât i zaponês intal marketing - al è propit intai moments di dificoltâts che si cree il suces, e l'udin al varès di fâ cussì.
E alore, ancje se nissun nol lei chest blog, mi va di dî cemût che la pensi.
Nin par ponts.
Di Natale al è fûr un mês.
Bon, al è clâr che al displâs, al è clâr che se o cjalin i numâr l'Udin cumò al sarès in zone retrocession, ma...
Floro Florer al è un prime ponte, e vonde. Podìn metilu chi o là, tichignâlu, stiçâlu, metilu in panche, ma lui al è une ponte di chês che a stan tal mieç, vonde. E alore, çuet o no çuet, jo mi spetarès che lui al fâsi ce che al à fat Totò in chescj mês. Se al ves ancje un pôc di sostegno, e no dome int pronte a bruntulâ cuant che al sbalie, al sarès un zuiadôr diferent. Inutil pratindi che al ledi su ogni bale, che al ledi a fâ pressing... lassinlu cjaminâ, une buine volte, framie di dôs azions... 'nd è mil pontis, in Italie, che a fasìn cussì, e dopo, un gol a partide tal ficjin instes... E risolt il problema di Totò. Se dopo rivìn a viodi ancje Barreto...
Isla al à finît il campionât.
Mâl, malissim. Ma par lui. Par l'Udin nol à di jessi mâl. Sigûr, al jere il zuiadôr plui in forme, determinant tant e forsit di plui di totò, par cè che la cuantitât di zûc che al fâs Isla no je paragonabile a chê di nissun altri (Forsit Basta, sì, ma chel a lu vin ancjemò, par fortune).
Però forsit nissun al à cjalât cemût che àn zuiât i doi gnûfs, Pazienza e Fernandes.
Nissun dai doi al è un Asamoah, Ducj i doi a tindin a tornâ, mentri che l'african al tint a vierzi il zûc cjalant indenant, ma di chi a dî che l'Udine al deventi mancul competitive se tal puest di un Isla o vin un Fernandez o un Pazienza, no lu disarès. E je une Udinese diferente, sigûr, ma che pues vinci dutis li partidis, come che si è viodût in dutis chês che e à pierdudis di resint.
Handanovic al è in crisi.
Vere. Verissime. Jo lu ai cjalât dut il timp e savêso cuale che e je stade la sô problematiche? Il frêt. Al coreve di continuo, sì, ma in chel cross, par gno cont, nol jere cjalt, nol jere reatîf... e al à fate une capele, ma ancjemò piês al è stât viodi pierdi il cjâf inte azion dopo, dulà che par miracul no vin cjapât il doi a un in tre minûts. E alore? Nô no sin il Milan, che al cambie il portîr titolâr cuntun ancjemò plui fuart. No a vin Handanovic, e alore al sarès il câs di dâi sigurece, sedi la int, sedi i zuiadôrs. E soi convint che a tornìn a cjapâ zero goi..
E dopo, no mi son plasudis dôs robis, domenie.
Viodi i zuiadôr a barufâ, dopo vê cjapât il secont gôl e viodi che no son vignûts a saludâ la int ae fin de partide.
Alore... viodìn di capîsi:
L'Udin al à dominât la partide, al à zuiât di balon, al à fat azions bielissimis.
Il prin timp Guidolin al veve metût in campo un scuadre perfete. Per-fe-te.
O vin pierdût, va ben, ma zuiant di balon, e par ingenuitâts, par la pôre di fâ un fal brut a metât campo, par che nô o crodin simpri di vinci cun onestât, che bisugne cjapâi la bale a chel altri corint plui di lui, ma no je cussì. Ambrosini al è veloç come un caterpillar, ma cuant che un dai nestris i leve vie lu tirave ju, e se al podeve colâ sul zenoli di cualchidun, lu à fat. Disonest? Bastart? Sumo sumo... al è balon.
E alore, joibe che al somee che a vedin di zuiâ cuintri un Stât intîr, plui che une scuadre, o ai propit voie di viodi se Guidolin, e la int cun lui, a rive a capî che il moment just par lâ indenant al è chest. Che no vin nissun fastidi par chei che mancjin e che, come che fin cumò al è stât, ancje se tancj a somein dismenteâsi, a podìn zuiâsale cun chiunque.
E alore, se chei dal Udin no àn il coragjo di meti sù il cartel, ve chi, che 'nt met doi jo!

robotstxt: allowed

filter: keep


text:
Ce dî, dopo la zornade di îr?
Ogni tant o pensi che i tifôs di balon, no capissin propite nuie.
Pardabon cualchidun al pensave di fâ ponts cu la Rome?
Cu la Rome di cumò? Un scuadre che e à zuiât a la pari cul Real, chê altre dî, che e veve 11 bogns zuiadôrs in cjamp e altris 5-6 in panche, e che in 2-3 di lôr e à alc che al è plui di un bon zuiadôr (Salah, al è fuart, e al è fuart Florenzi, e ancje El sharawi e il tant cjacarât Djeko no son doi mones. E tal mieç dal cjamp i dan ducj dal tu ae bale)
Eco, chest o pensi, al varès di saltâ fûr prime, di tacâ a dî a la int che no côr, e si varès di contestâ tignint presint chest.
Parcè che îr int come l'irachen, o Halfredson o Fernandes in campo a àn dut, si viodeve. Ma no si pues rabiâsi cun Adnan par che al sbalie i cross o cun Fernandes par che al sbalie i passaçs... a son ce ceh a son e a zuin a) cun ansie b) corint come mats c) cence un schema, fuori ruolo, cence direzion, cence trancuilitât. Pierdi 2-1 riscjant adiriture di podê paregjâle, nol è il piês che al podeve capitâ.
Cun Colantuono invezit il discors al è diferent: no si pues viodi ogni domenie zuiadôrs che a zuin li che no san zuiâ. Lis fassis a son l'emblema pies dal udin. Widmer, Edenilson, Ali Adnan, Fernandes... a son stâts ducj, su chês fassis, e ducj a somein brocs. Ma sono pardabon cussì brocs?
Va ben, alore, si pues vê zuiadôr mancul valits, ma il balon al è biel propit parcè che il dut al super il valôr dai singui, e se tu tu i insegnis a ognidun a fa il so, a doprâ ben ce che al à, ve li che si vinç ancje cun chei plui fuarts di te. Chest al à di fâlu l'alenadôr.
Un schema, cheste udinese, no lu à. A son 11 sbandâts ator pal campo.
No je une robe che si comede in pôcs dîs.
Par il rest. Brut viodi contestazion fate di cjâfs ridicui che a disin frasis che aromai al jere dal medioevo che no sintivi... Insome... sperin che Frosinone e Carpi a stedin li che a son, e spietìn il prossin an. E intant che spietin il gnuf mister, pensin che il tant criticât Stramaccioni, une idee di balon la veve, pensìn ancje a trop fuarte che e jere l'Atalante, che e rivave a salvasi nonostant il Cola... se no lu veve ce fasevie? Vincevie il scudet?


text:
E je rivade, ae fin, la prime vitore in tal gnûf stadio.
E par une volte jo no varès volût jessi un tifôs di chê altre scuadre.
Al va dit, stant ai fats, che o vin fat un gol sôl, e par di plui su punizion, e soredut tre cuarts par merit dal lôr portîr. O vin viodût in compens a sbaliâ il gôl plui facile dal an (Aguirre nol duarmarà par trê dîs) e o vin viodût, soredut, zuiâ a balon, soredut su la fasse di Edenilson, cun Lodi che tal prin timp, fintremai che nol jere cuet, al à fat viodi che al sa ce che al vûl dî fâ il centrocampist.
Ce altri?
Pignatutis cun doi zuiadôrs che par gno cont a jerin i miôr, vuê.
Un al è Badu, che i mancjave dome il gol, e al è stât une vore sfortunât, ma al lui i vûl dât 4 pignatis su 5. Chel altri al è Totò, che al à fat une siore partide, e ancje a lui, 4 su 5, che i è mancjât dome il gol e al jere ancje un tichinin masse nervôs. (Ma no come marquino, inte punizion ultime, cuant che Lodi i à cjolt la bale di man, che lu à sfanculât par mieze ore - punizion che par altri, une vere scuadre, a varès fat bati a Aguirre, parcè che se no il zovenot tu riscjis di pierdilu, cun chê falopone che al à fat.)
Podopo? Menzion di merit par Lodi, sigûr, ancje lui che o vin capît che nus covente, e ben i trê difensôrs, soredut Wague e Danilo, che pardabon a àn un rendiment une vore alt, cuant che denant tu i metis il centrocampo.
Un voto bas a Colantuono che al mostre ogni volte di no capî un cats tai cambios. Lodi cuet che al çavatave balis cence cjalà e lui al va a cambiâ Fernandes, che al veve tacât a cori e a fa ben, Al gjave Adnan, sielte juste, che al veve finît la benzine e al faseve cross come tirà una scarpe al gjat, che tu âs voie di cjapâlu ma ancje no, ma a mi va a meti dentri un inutil widmer spostant di fasse edenilson e rindintlu inutil ancje lui.
Nol è un câs se propit dopo i cambios l'Udin al à tacât a patî.
Al reste la vitorie, une zuiade di Totò che e vâl di bessole il presit de partide, e un stadio pien e biel di viodi, che al va cjase, e a jere ore, content.
E par vuê vonde, e viodarìn la prossime.


text:
Stât
Il stât al è un concet che al si cjate in plui cjamps; tal specific, in chel de gjeografie, tant che entitât juridic-politiche e in chel de chimiche, intal sens di stât de materie. Di seguit a vegnin aprofondîts i doi significâts:
Stât come ordinament juridic politic[cambie | modifiche il codiç]
Il Stât al è un ordinament juridic politic che al à il podê suntun precîs teritori, su la int che aì e je a stâ, cun ducj i mieçs a sô disposizion. Il Stât al è duncje une entitât dal teritori, al à un teritori che al sta sot dal so podê.
A la peraule Stât si riferissin doi concets difarents:
- Stât comunitât: popul, clamât ancje "Stât nazion".
- Stât guvier: cul monopoli de fuarce, che al oblee al rispiet di regulis.
Seont la definizion dal storic Charles Tilly: «Une organizazion che à il control de popolazion che je a stâ su chel teritori e je un stât cuant:
- che no si po confondi cun altris organizazions che a son presintis sul stes teritori;
- al è autonom;
- al è centralizât;
- lis sôs parts a son, in maniere fuarte e tal timp, coordinadis une cun chê altre».
Si cjacare di Stât democratic, cuant che al sta su cul consens dai citadins e Stât dal benstâ (welfare state), cuant che al cîr di vê il stes grât di benstâ par ducj i soi citadins cence nissune distinzion, e lôr contents i dan il lôr consens e la legjitimazion.
Concezion catoliche dal Stât[cambie | modifiche il codiç]
Daûr de Dotrine sociâl de Glesie catoliche, il Stât al à di rispuindi a chescj ponts:
- Sburtâ a la convivence civîl
- Garantî la justizie
- Cirî il ben di ducj, de comunitât e no di nome une sô part
- Garantî lis justis libertâts dai individui e sociâi
- Vê a cûr la libertât religjose e i dirits de Glesie.
In fisiche e in chimiche[cambie | modifiche il codiç]
In fisiche e in chimiche, il stât de materie (o nome "stât") al è une forme de materie che al mostre la situazion di un sisteme chimic fisic diferent di un altri. Con Stât de materie si intint une classificazion daûr convenzion dal Stât di agregazion de materie secont des proprietâts mecanichis.
Te storie a vegnivin cjatâts trê stâts: solit, licuit e gassôs.
- Intal stât solit lis moleculis (o, a secont dai câs, i atoms) che componin la materie a son peats jenfri di lôr e formin un reticul cristalin rigjit o une struture amorfe isotrope. I solits a son no comprimibii e a àn une lôr forme proprie.
- Intal stât licuit lis moleculis a son peadis nome in maniere debule e, a son libaris di scori une su chê altre. A àn un volum ma no une lôr forme.
- Intal stât gassôs lis moleculis a agissin tra di lôr in une maniere debule e a si movin di bessolis une di chê altre doprant dut il volum che àn a disposizion. A son duncje che si puedin comprimi e no àn une forme lôr pèroprie.
A son ancjemò manieris fûr di chês pene definidis. Ad esempli il plasme al sta fûr di chê classificazion, e a ‘ndi è altris che a saltin fûr nome in condizions particolârs di temperadure e pression come plui tipis di glace, il stât superfluit chel supercritic, coloidâl e i cristai licuits.


text:
Investigazion
La investigazion o ricercje e je il process che midiant chel si puedin cjatâ i fats. Chescj fats a puartaran a la cognossince. La ricercje e je fate doprant ce che al è za cognossût par rivâ a capî che che no savìn ancjemò. La cognossince suplementâr e pues jessi otignude provant (o falsificant) lis teoriis o i sistemis esistents, e provant a dâ une spiegazion miôr di ce che al è stât osservât. La ricercje e je un procès analitic, sistematic, organizât e obietîf. Chest procès al à di rispuindi a une domande midiant di une ipotesi, par Incressi la cognossince e lis informazions su un ciert argoment.
Tabele dai contignûts
Ricercje academiche[cambie | modifiche il codiç]
I students a fasin ricercjis par scrivi lis tesis (disserzions) di lauree. La leture di un grant numer di libris su di un teme, cjapant notis, e je une forme di ricercje.
Ricercje sientifiche[cambie | modifiche il codiç]
Il metodi sientific al è il mût plui comun di fâ ricercje. La ricercje e je doprade par miorâ la comprension de biologjie, de inzegnerie, de fisiche, de chimiche e di cetancj altris cjamps. Chest al permet di discuvierzi gnovis medisinis, di otignî machinis plui siguris, di incressi la produzion agricole, alimentâr e industriâl. Il denâr par la ricercje al ven dai guviers, des societâts comercialis privadis e des ufiertis privadis.
Descrizion curte[cambie | modifiche il codiç]
La ricercje e je caraterizade dal fat di jessi un procès:
- Sistematic: dopo la formulazion di une ipotesi o di un obietîf funzionâl, i sienziâts a dan dongje un ciert numar di dâts daûr dal progjet che al è stât stabilît in principi. Su la fonde de analisi e de interpretazion dai dâts, i sienziâts a mudin, a incressin o a confermin lis cognossincis za afermadis, vierzint ancje gnovis direzions di ricercje. Il metodi sistematic codificât che si dopre inte ricerche al è clamât metodi sientific.
- Organizât: ducj i membris di un grup di ricercje a devin savê ce che a devin fâ dilunc dal progjet, di mût che a sedin dopradis lis stessis definizions, normis e principis a dutis lis personis che i cjapin part. Par realizâ cheste condizion al è necessari scrivi un protocol di ricercje là che i sienziâts a specifichin ducj i detais in relazion cul lavôr.
- Obietîf: lis conclusions otignudis de ricercje no àn di jessi basadis su impressions sogjetivis ma su la fonde dai dâts osservâts e misurâts. Si à di evitâ interpretazions basadis sui prejudizis dai ricercjadôrs.
Ativitât[cambie | modifiche il codiç]
Lis ativitâts principâls de ricercje a son:
- La misurazion dai fenomens.
- La comparazion dai risultâts otignûts.
- La interpretazion dai risultâts in funzion des cognossincis consolidadis, metint in cont lis variabils che a puedin influenzâ il risultât.
Tips di ricercje[cambie | modifiche il codiç]
- Ricercje fondamentâl. Clamade ancje "ricercje di base" o "ricercje pure". E pues jessi praticade dome intai laboratoris.
- Ricercje aplicade. E je la aplicazion de cognossince inte pratiche, cu la introduzion intal ûs di une gnove tecnologje, inte maiorance dai câs, intal avantaç de societât. Un esempli a son i protocoi di ricercje cliniche.
Colegaments tra lis dissiplinis[cambie | modifiche il codiç]
Une stesse ricercje e pues tocjâ ancje plui di un cjamp dal savê. La terminologje specifiche des tipologjiis di ricercje tra dissiplinis diferentis e identifiche:
- Ricercje multidissiplinâr o ricercje pluridissiplinâr: in chest nivel di ricercje la valutazion e je realizade partint di cjantons diferents, doprant prospetivis diferentis cence rivâ a une integrazion.
- Ricercje interdissiplinâr: chest nivel di ricercje al smire a la creazion di une identitât di metodologjie, di teorie e di concets, par podê rivâ a risultâts plui coerents e plui integrâts.
- Ricerche transdissiplinâr: chest nivel al va plui indenant des tipologjiis precedentis, e al smicje a la convergjence tra disciplinis, compagnade di une integrazion reciproche des epistemologjiis dissiplinârs.


text:
Les vôs dai Furlans sparniçâts ator pal mont
Saturday, February 13, 2010
Qualchi foto piardude
Par ducj che come me' no son in Friul, e chei che son in Friul ma che no viodin l'ore che rivedi le primevere un pocjs di fotos furlanis.
Thursday, February 11, 2010
Coca Messicane
Le me' bevande preferide e je' al cafè ( merecan lunc, no espresso grazie ), in mancjance o assum le me dose cuotidiane di cafeine par vie di altris bevandis cafeinadis.
Di solit e je une Coca Cola o alc di simil.Al probleme cu le Coca Cola fin dai agns '80 ale' stat ( chi in Americhe ) che al sucar di cane al e' stat costituît cul HFCS. (High-Fructose Corn syrup) Tradot par furlan "sirop di blave". :-)
Sicome mi viôt come un sommelier di bibitis, par esperience o sai che al savor di une bevande al HFCS e une al sucar di cane e an doi savôr distints. Un poc come le diference tra une bevande "diet" e une no. E son diviersis rasons par evità' al omni-present HFCS e chest sito lis liste ma personalmentri le fas par vie dal savôr.
Fin a cualchi timp indaûr le viodevi come une cause pierdude, dopodut i produtôrs di blave e son une lobby une vore potente, ma in te me buteghe preferide o ai cjatade une casse di Coca Cola cu su scrit "Echo en Mexico" plene di butigliutis di veri come che no les vedevi dai agns '80 . Nie di strani se nol fos co sin in Americhe e che le Coca-Colas in cuestion invecit dal HFCS e son stadis tratadis cul plui tradizionâl sucar di cane. Cirint ator pe ret o ai scuviert che no soi l'unic "tradizionalist" in Americhe e che di agns e je int dongje dal confin Messican e Canadês e smercje coca-cola di contrabant. A chel punt mi ven di domandâmi se o sin dome no' merecans che o vin di sorbisi bevandis zucaradis cul HFCS.
Tuesday, February 9, 2010
O soi ancjemò vîf
O sarai plui braf di cumo' in denant.
Par cui cal ves un cont su Facebook, che mi lassedi un contat in tai coments che lu zonti in te me liste.
Chi sot a segui' qualchi foto de nef-apocalisse che o vin vut in Maryland in te ultime setemane. ( passe miez metro di nef e in qualchi bande un metro ).
Le cassete de pueste dopo jessi stade scavade fur de nef:
Dopo 24 oris di lavôr di pacare le strade e je cussì:


text:
La Aleance
Democratiche dai Ongjarês in Romanie
(RMDSz), partît di riferiment de comunitât magjare che e vîf ta
chest paîs, e à menaçât di tornâ a puartâ la int in place se la
propueste di riforme regjonaliste che e rive dal Parlament di
Bucarest no sarà metude di bande. I rapresentants de minorance
ongjarese, che a vevin domandât une riforme costituzionâl par
permeti la nassite di regjons autonomis tes areis là che la
maiorance de popolazion e parten a minorancis nazionâls, si cjatin
invezit denant di un progjet di riforme che al previôt che lis
provinciis a maiorance magjare a vegnin cjapadis dentri in regjons là
che la popolazion rumene e sarès maioritarie. La
Aleance Democratiche dai Ongjarês in Romanie e à duncje fat savê
che e inmanearà manifestazions di place tant che chês fatis intal
1968 cuant che Ceausescu al veve provât a abolî la provincie
autonome ongjarese di Marosvásárhely
/ Târgu Mureş. Pal prin ministri vicjari Liviu Dragnea lis
declarazions de Aleance a son
pericolosis e la comunitât ongjarese no à di vê nissune pôre di
cheste riforme.
Font:
Politics.hu, 12/06/13


text:
LA GNOVE PATRIE TI SPIETE!
(Avis, 20 di Fevrâr 2013)
Cu la finanziarie regjonâl 2013 La Patrie dal Friûl E Glesie Furlane e scuegnìn frontâ une riduzion cence preavîs di cirche il 40% dal contribût rispiet al 2012.
«Se a Triest a crodevin di taiâ lis gjambis ai furlaniscj, ridusint i bêçs dal contribût regjonâl al nestri gjornâl, chest sfuei, i siei gjornaliscj, i siei letôrs, i siei amîs, a àn decidût di rispuindi cu la fuarce de reson, cu la inteligjence des ideis, cul spirt dal riviel.»
(Dree Valcic, diretôr da La Patrie dal Friûl)
LA GNOVE PATRIE TI SPIETE!
Sabide ai 23 di Fevrâr aes 5 dopomisdì li dal bar dal Visionario (secont plan) di vie Asquini 33 a Udin. Presentazion dal gnûf progjet grafic da La Patrie dal Friûl
A presentaran la gnove vieste dal mensîl
Dree Valcic, diretôr da La Patrie dal Friûl
Dree Venier, responsabil dal gnûf progjet
bons. Duilio Corgnali, diretôr da la Vita Cattolica dal 1978 al 1999
Ae fin ghiringhel cuntun tai insiemit par discuti, viodisi, fevelâ insiemit di progjets pal Friûl di doman, un Friûl plui furlan.
COSTANTIN TE ICONOGRAFIE CRISTIANE E IMPERIÂL
(Avis, 28 di Zenâr 2013)
Domenie ai 24 di fevrâr dal 2013 pai 1700 agns dal Edit di Milan (313-2013), Gabriele Pelizzari, de Universitât dai Studis di Milan, al ten une conference su: ASSEDIARE IL CIELO. COSTANTINO NELL'ICONOGRAFIA CRISTIANA E NELL'ICONOGRAFIA IMPERIALE. Si cjatarìn as 3.00 dopo di misdì pal cjant dai Gjespui in Domo. La conference e sarà tignude subit dopo te Sale Patriarcje Bertrant.
LA CONVERSION DAL CRISTIANESIM A COSTANTIN.
(Avis, 11 di Zenâr 2013)
Domenie ai 27 di zenâr dal 2013 pai 1700 agns dal Edit di Milan (313-2013), Remo Cacitti, de Universitât dai Studis di Milan, al ten une conference su: LA CONVERSION DAL CRISTIANESIM A COSTANTIN.
Si cjatarìn as 3.00 dopo di misdì pal cjant dai Gjespui in Domo.
La conference e sarà tignude subit dopo te Sale Patriarcje Bertrant.
INCUINTRI A VENÇON CUN BONS. NICOLINO BORGO: "UNE PASTORÂL RINOVADE PAR VIVI LA FEDE
(Avis, 5 di Dicembar 2012)
Glesie Furlane a 50 agns dal Concili Vatican II e propon a Vençon domenie ai 9 di dicembar dal 2012, dopo il cjant dai Gjespui fat in domo as 3.00 dopo di misdì, un incuintri in canoniche te sale Patriarcje Bertrant. Relatôr, bons. Nicolino Borgo: "Une pastorâl rinovade par vivi la fede in forme partecipade, eclesiâl".
INCUINTRI A VENÇON CUN BONS. RINALDO FABRIS: "LA BIBIE CONSEGNADE A LA INT
(Avis, 8 di Novembar 2012)
Glesie Furlane a 50 agns dal Concili Vatican II e propon a Vençon domenie 11 di novembar dal 2012, dopo il cjant dai Gjespui fat in domo as 3.00 dopo di misdì, un incuintri in canoniche te sale Patriarcje Bertrant. Relatôr, bons. Rinaldo Fabris: "La Bibie consegnade a la int: une gnove maniere di intindi la peraule di Diu".
GLESIE FURLANE A 50 AGNS DAL CONCILI VATICAN II
(Avis, 10 di Otubar 2012)
Glesi Furlane a 50 agns dal Concili Vatican II e propon trê incuintris par capî miôr chel grant Event de glesie e valutâlu midiant la strade e lesperience fate.
I incuintris a saran a Vençon in canoniche te sale Patriarcje Bertrant dopo il cjant dai Gjespui fat in domo as 3.00 dopo di misdì.
* Domenie 21 di otubar dal 2012
Relatôr, pre Dino Pezzetta:
Une mentalitât gnove: lis sperancis che il Concili al à puartât te glesie e tal mont".
* Domenie 11 di novembar dal 2012
Relatôr, bons. Rinaldo Fabris:
"La Bibie consegnade a la int: une gnove maniere di intindi la peraule di Diu".
* Domenie 9 di dicembar dal 2012
Relatôr, bons. Nicolino Borgo:
"Une pastorâl rinovade par vivi la fede in forme partecipade, eclesiâl".
Chescj incuintris a proponin des riflessions sul Concili inte curnîs de nestre glesie locâl.
GJITE INTAI LÛCS STORICS DI AQUILEE
(Avis, 6 di Setembar 2012)
Il grop di Glesie Furlane al organize ancje chest an une gjite di studi tai sîts storics dal Patriarcjât di Aquilee.
Sabide, ai 29 di Setembar dal 2012, compagnâts di pre Sef Cjargnel, o visitarìn in Carinzie: il Stift benedetin di Millstatt, la glesie paleocristiane di Laubendorf e il sît archeologjic sul Magdalensberg.
Si partìs dal plaçâl des scuelis di Vençon as 8.00 di buinore; si guste tal ristorant di Caruline sul Magdalensberg; si torne cjase cul lâ amont dal soreli tor 7.00 sore sere. Si larà a spindi sui 50 uros a pullman complet.
Par prenotâsi, telefonâ a pre Sef (0433 60358)
o a pre Roman (0432 956010; 333 6708704)
o a pre Roberto (0432 985032; 349 8024017)
Si racomande di segnâsi jentri joibe 20 di chest mês.
Par prenotâsi al è di dâ non, cognon e numar di telefon o di celulâr.
E sarà une zornade di amicizie, spiritualitât e culture.


text:
the Description
Show film al video al bati An Asian movies online An Asian movies 2015 youtube Show film al video al bati An Asian movies online An Asian movies 2015 youtube Show film An Asian movies online An Asian movies 2015 youtube
Tags
film al video al bati ,film al video al bati 2015,al video al bati 2015,show film al video al bati ,show al video al bati ,al video al bati live streaming,al video al bati 2015 live,live film al video al bati ,film al video al bati youtube,al video al bati youtube 2015,film An Asian movies al video al bati ,An Asian movies 2015,al video al bati An Asian movies,An Asian movies al video al bati tvfun,An Asian movies al video al bati xtratube,bokra An Asian movies al video al bati ,alarab An Asian movies al video al bati ,drama An Asian movies al video al bati


text:
I parlamentârs europeans che a partegnin ae comunitât ongjarese de Romanie a son daûr a fâ zirâ un ordin dal dì par che il Parlament di Strasburc al cjapi posizion su la rinassite de Universitât Bolyai (Kolozsvár – Cluj). Par che il Parlament european al puedi frontâ la cuestion intune des sôs riunions plenariis a coventin lis firmis di 393 deputâts dentri de fin di Otubar, ma al somee che i parlamentârs rumens a sedin daûr a cirî di impedî chest risultât. La Universitât di lenghe ongjarese Bolyai e je stade scancelade inmò tal 1959. Une volte colât il regjim di Ceausescu, i ongjarês de Transilvanie a àn domandât che e tornàs a nassi. L’ongjarês al è presint in diviersis istituzions universitariis de Romanie, ma la Universitât statâl Bolyai no je inmò tornade al so puest. Par chest, i eurodeputâts de comunitât ongjarese rumene a cirin di zuiâ ancje la cjarte des istituzions europeanis.
(Font: Eurolang, 23/07/07)


text:
Irlande dal Nord: intese su la devoluzion di justizie e polizie
Daspò di passe cinc mês di bloc, l’esecutîf nordirlandês al torne a lavorâ. A blocâ lis sôs ativitâts a jerin stâts i contrascj jenfri il Democratic Unionist Party e il Sinn Féin, i doi partîts principâi de comunitât unioniste e di chê republicane de Irlande dal Nord. Daûr dai lôr contrascj e jere massime la cuestion de devoluzion dai podês su la justizie e su lis fuarcis di polizie, che cumò a fasin ancjemò riferiment a Londre. A pidimentâ il passaç dai podês al jere soredut il DUP, che cumò al somee vê cjatât une intese cul Sinn Féin par inviâ chest procès. Cundut che no si à fissât des scjadincis, si calcole che il trasferiment des competencis di Londre a Belfast al podarès jessi a bon pe Vierte di chest an che al ven. Cu la devoluzion de justizie si varà di meti sù un ministeri di pueste. A ocupâlu al varà di jessi un ministri elet cul vôt de maiorance sei dai parlamentârs unioniscj, sei di chei republicans.
Font: Irish Times, 18/11/08; Belfast Telegraph, 18/11/08; Món Divers, 18/11/08; Nationalia, 19/11/08


text:
27 di Març
Il 27 di Març e je la 86° zornade dal Calendari Gregorian, (la 87° se l'an al è bisest). A mancjin 279 zornadis pe fin dal an.
Tabele dai contignûts
Acjadiments[cambie | modifiche il codiç]
In Friûl[cambie | modifiche il codiç]
- 1512 - Antonio Savorgnan, che dopo jessi stât il plui impuartant dai partisans di Vignesie al jere passât cun l'imperi, al ven curtisât e al mûr a Vilac
Vie pal mont[cambie | modifiche il codiç]
Nassûts vuê[cambie | modifiche il codiç]
Muarts vuê[cambie | modifiche il codiç]
- 1512 - Antonio Savorgnan, nobil furlan.
- 1770 - Jacopo Stellini, filosof furlan (n. 1699)
- 1770 - Zuan Batiste Tiepolo, pitôr venezian (n. 1696)


text:
Ai 5 di Març l’ex prin ministri francês Édouard Balladur al presentarà al president de republiche Nicolas Sarkozy il so rapuart su la riforme teritoriâl dal stât francês. Dut câs, za cumò a zirin lis primis indiscrezions sui siei contignûts. Cun di fat, l’implant aministratîf francês al varès di semplificâsi cul passaç des regjons di 22 a 15. Tra lis novitâts plui impuartantis che a saressin intal rapuart e je ancje la riunificazion bretone cul passaç dal dipartiment de Loire Atlantiche ae Regjon de Bretagne. Ta cheste maniere il teritori storic breton al tornarès dut adun sot di une aministrazion uniche. Union sot di une regjon unitarie ancje pe Normandie. I doi dipartiments de Alsazie si daran adun, ma il gnûf sogjet aministratîf al vignarà zontât ae Lorene par formâ une gnove regjon. A fondisi a varessin di jessi ancje Borgogne e Francje Contee. Il progjet, duncje, di une bande al ven incuintri a mobilitazions di lungje date come chê pe Bretagne unide, ma di chê altre bande al podarès jevâ malcontents. Par chest l’intindiment al è chel di viodi l’acet de int pes diviersis propuestis par mieç di un referendum popolâr.
Font: Agence Bretagne Presse, 25/02/09


text:
Lis organizazions internazionâls pai dirits umans a àn dât une prime valutazion positive pe letare mandade de ministre ceche pe educazion, Miroslava Kopicová, ai dirigjents des scuelis elementârs dal paîs par invidâju a controlâ che intes classis par fruts cun disturps mentâi lizêrs a sedin assegnâts dome chei frutins che a patissin pardabon di chescj problemis. Cun di fat, in dì di vuê, cetancj fruts rom a vegnin metûts ta chestis classis dome par vie de lôr partignince etniche. Daûr dai ultins dâts, plui di un cuart dai fruts rom a saressin metûts ta chestis classis speciâls: une percentuâl che no à nuie a ce viodi cun chê dai fruts che a son pardabon disvantazâts. Lis organizazions pai dirits umans, dut câs, a invidun il guvier cec a lâ plui innà des declarazions di principi e a meti in vore politichis concretis par meti fin a chest sisteme di segregazion dai fruts rom e par judâ la lôr integrazion intal percors scolastic normâl.
Font: ERRC, 02/02/10


text:
La European Free Alliance, che e met adun
diviers partîts nazionalitaris e regjonaliscj europeans, e à domandât aes
autoritâts de Bulgarie di ricognossi cence altris ritarts e di garantî i dirits
des minorancis macedone e pomache a tacâ di chei di espression e di
associazion. In particolâr, par chel che al rivuarde la comunitât macedone, si
domande di ricognossi la pussibilitât al partît Omo Ilinden Pirin di davuelzi
lis sôs ativitâts in maniere normâl. Ancjemò intal 2000, di fat, lis autoritât
bulgaris i àn gjavade in maniere no legâl la regjistrazion e di in chê volte
incà a àn pidimentât dutis lis sôs ativitâts. Nol è tant che domandis similârs
a son stadis fatis indenant ae Bulgarie ancje di Rita Izsak, osservadore inviade
de ONU.
Font: EFA, 15/02/12; Omo
Ilinden Pirin, 19/02/12


text:
dilluns, de novembre 27, 2006
Cueis, e seradis
O soi stât sabide a fâ un zîr su pai colli bolognesi. plui di 2 agns culì e no eri mai stât, une vergogne... Puescj veramentri biei, dopo a jerin ducj i colôrs sul ros e l'arançon, cun bielis viodudis sul bas. Al è incredibil come a pôçs chilometris di une grande citâts tu cjatis zonis cussì salvadis e bielis. E po chê altre sere che soi lât a sintî sunâ il me compagn di cjase. Al sune il liron. Il gjenar no mi plâs, ma al jere dome par fâ alc. Dopo sin lâts a cjase di chê sô amie e bon. Al è simpri divertent fâsi une serade cussì ogni tant. Bon cumò chestis dôs setemanis o ai di studiâ come un ludro parcè che i esams a son dongje. E dut al torne a scomençâ come une volte. Sigh
Zontât di Andri a lis 13:53
Etichetis: esplorazions, seradis, universitât
Subscriure's a: Comentaris del missatge (Atom)


text:
ce biel ch'al è mai però. Lis seris cuntun pôc di buere mi plasin masse, stant lontan dal Friûl mi soi acuart che la buere e je une robe a cui sin usâts... parcè che, ca di me almancul, no je mai masse, simpri chel tant, che soredut di unviar jude a tignî lontan la fumate. Po ben, o ai fat un cuatri esams in chest periot, no sai ancjemò i risultâts, po al sarà un lunc fin setemane, grazie a la "fieste nazionâl"... jo no fâs fieste, ma une zornade di mancul in citât no je mâl. Ancje parcè che prest al rivarà il cjalt vêr e lì alore si patirà...
îr soi ancje stât a Mirabilandia, che par cui che nol sa al è un parc di divertiment dongje Ravenna... i zûcs cu la aghe a son i plui biei, e se tu sês in companie tu ti divertissis un grum


text:
Fûs orari
Un fûs orari al è une des vincjecuatri parts che e je dividude la Tiere e che e à la stesse ore. La ore e je centrade su la ore solâr dal meridian centrâl dal fûs.
Par definì i fûs oraris si partìs dal timp coordenât universâl (UTC). Il meridian prin di partence al è chel di longjitudin 000 che al è clamât meridian di Greenwich e la sô ore e je indicade cu la sigle GMT. Par indicâ i altris fûs a si fâs riferiment a chel fûs par cui il fûs orari dal Friûl al ven indicât tant che UTC+1 (o ancje GMT+1 sore dut intai paîs anglosassons).
In teorie i meridians che a formin i varis fûs a son a 15 grâts l’un di chel altri, in realtât chest nol è simpri vêr par podè miôr seguî i confins dai stâts.


text:
Galizie: dizionari su lis gnovis tecnologjiis
Ai 13 di Mai, a Sant Jacum di Galizie (Santiago de Compostela), al è stât presentât il progjet pal “Dizionari Enciclopedic Galizian des Tecnologjiis Informatichis e de Comunicazion” là che a àn za tacât a lavorâi parsore une trentine di esperts. Si trate di une iniziative promovude dal Ordin dai inzegnîrs des telecomunicazions che e gjolt de supervision tecniche e sientifiche de Scuele superiôr dai inzegnîrs des telecomunicazions di Vigo, e di chê linguistiche de Academie reâl galiziane. Par produsi cheste opare si calcole che a coventaran trê agns, ma il lâ indenant dai lavôrs si podarà tignîlu di voli sui sîts des trê istituzions cjapadis dentri tal progjet.
Font: Galiza Hoxe, 13/05/08


text:
Prins
pas in Cossovo pal ricognossiment di cravuats e montenegrins tant che
minorancis separadis. Par completâ il percors si à di modificâ la
Costituzion, par chest al covente prime il vie libare de cort
costituzionâl e dopo chel dal Parlament. Sul plan normatîf chestis
dôs comunitâts a son cjapadis dentri te minorance serbe, ma il
president cossovan Atifete Jahjaga al à sigurât che ur sarà dât
il status di minorancis costituzionâls e duncje cul dirit di jessi
ancje rapresentadis intal Parlament. In dì di vuê lis comunitâts
ricognossudis a àn vincj deputâts garantîts, dîs i spietin ae
minorance serbe e dîs a son dividûts tra chês altris comunitâts.
Tra i ponts di disgredeâ, tra l’altri, al è propit chel di viodi
se la incressite des minorancis ricognossudis e puartarà a di un
aument dai puescj garantîts o se a saran chês altris minorancis a
vê di lassâur une part dai lôr puescj. A vuê al mancje ancje un
cuadri esat dal pês che lis dôs comunitâts a àn sul plan numeric
dal moment che l’ultin dât sigûr al rimonte al censiment dal 1991
cuant che i montenegrins a jerin sù par jù 20 mil e i cravuats 5
mil.
Font:
Balkan Insight,
25/06/15


text:
La
riforme scolastiche in discussion in Slovachie e menace di colpî
ancje lis scuelis magjaris che si cjatin massime inte aree meridionâl
dal paîs, là che e vîf une significative minorance di lenghe
ongjarese. I rapresentants dal partît di riferiment de comunitât
(MKP – Partît de Comunitât Magjare) a àn segnalât che se la leç
no sarà blocade o emendade si riscje di ricjatâsi cence plui
scuelis publichis cul ongjarês tant che lenghe di insegnament, ma a
àn ancje dite che no àn la fuarce par sburtâ il Parlament slovac a
cambiâ direzion. Su la cuistion al è intervignût il president dal
comitât pai afârs forescj dal Parlament di Budapest, Zsolt Németh,
che al à dite a clâr che par mantignî buinis relazions jenfri
Ongjarie e Slovachie al covente che lis scuelis de minorance no
vegnin tocjadis.
Font:
Politics.hu,
27/11/15


text:
Il guvier bulgar al à menaçât la Turchie di blocâ il so percors par jentrâ inte Union Europeane se no proviodarà a paiâ i risarciments pe espulsion sfuarçade des minorancis bulgaris metude in at dal imperi turc intal 1913. La cifre domandade dal guvier di Sofia e je di 14 miliarts di euros. La cuestion e je stade jevade dal ministri pai bulgars intal forest, Bozidar Dimitrov, ma e sarà ricjapade ancje dal prin ministri de Bulgarie che in curt al varès di lâ in visite in Turchie. Pal moment la uniche rispueste e je stade chê dal ministri turc pal forest, Ahmet Davutoglu, che al à invidât a lassâ di bande lis declarazions che a puedin menaçâ la amicizie che e je tra i doi paîs.
Font: Balkan Insight, 05/01/10


text:
Tal
2010 il Parlament francês al veve fermât lis propuestis par une leç
di suaze pes lenghis e pes culturis minorizadis. L’an passât il
Senât al à blocât al ultin moment la ratifiche de Cjarte europeane
des lenghis regjonâls o minoritariis. Tor de metât di Zenâr la
Assemblee francese e à boçât ancje la propueste di leç su lis
lenghis minorizadis fate indenant dal deputât Paul Molac. Denant di
chest cuadri, uns sessante associazions sociâls e culturâls
bretonis, a partî des rêts Diwan e Stumdi, a àn firmât une letare
che ai 25 di Zenâr e je stade inviade a ducj i deputâts elets in
Bretagne par che si cjapin sù lis lôr responsabilitâts. A mancjin
ancjemò 17 mês prime de fin de legjislature, a disin i firmataris,
e al è duncje avonde timp par presentâ e par fâ buine une leç di
suaze pe difese e pe promozion des lenghis minorizadis. Vonde cu lis
peraulis, si lei inte letare, cumò di voaltris si spietìn dai fats.
Font:
Agence Bretagne Presse,
25/01/16


text:
Paîs Catalans: al è nassût il portâl linguistic Optimot
Il Guvier catalan (Generalitat de Catalunya) al à screât il portâl Optimot che al met adun diviers servizis linguistics che prime a jerin sparniçâts ator pe rêt. Il gnûf sît, ancjemò in prove, al permet di cirî fûr peraulis su la fonde di une grande base di dâts formade di diviers dizionaris bilengâi catalan – castilian e specialistics. Cun di plui, e je la pussibilitât di fâ ricercjis ancje su la ortografie, la morfologjie, la toponomastiche e v.i.
Font: Generalitat de Catalunya, 01/04/08; Mon Divers, 01/04/08


text:
France: minorancis discriminadis, lu dîs ancje la ONU
E je rivade al esam dal Consei dai dirits umans de ONU la informative metude adun de esperte indipendente Gay McDougall, specialiste in teme di minorancis. Intal document si dîs a clâr che il stât francês nol rispiete i dirits linguistics e culturâi des minorancis. Il stât al è obleât a creâ condizions che a favorissin la tutele des minorancis, ma in France chest nol sucêt. Par chest, si lei tal rapuart, a van modificadis lis politichis statâls in teme di minorancis che a àn di jessi concuardadis cu lis comunitâts interessadis. Cundut che il stât francês al à une legjislazion siore par fâi cuintri ae discriminazion, ma no le met in vore cuant che si trate di minorancis. Il prin pas che il stât francês al à di fâ par cambiâ la situazion al è ricognossi che sul so teritori a esistin minorancis nazionâls, linguistichis e religjosis. Daspò – e spieghe la McDougall – il guvier di Parîs al varà di ratificâ i diviers struments normatîfs europeans in teme di dirits des minorancis, tant che la Cjarte europeane pes lenghis regjonâls o minoritariis, la Convenzion cuadri pe protezion des minorancis nazionâls e la Convenzion di difese dai dirits umans e des libertâts di fonde.
Font: Gara, 05/04/08


text:
Inte Comunitât Autonome Basche a son pôc mancul dal 75% i gjenitôrs che a àn sielzût pai lôr fîs al model scolastic D, ven a dî chel cul basc tant che lenghe veicolâr. Si trate di 13.436 fameis su 18.241, cuintri di 4.077 che a àn optât pal model B, o sei chel bilengâl basc / castilian, e a pene 728 che a àn sielzût il model A, ven a dî chel cul castilian tant che lenghe veicolâr. I dâts a son chei che a rivin des preiscrizions dai fruts tra i doi e i trê agns e no son cui sa ce diviers di chei dai ultins agns, là che il model basc al è stât chel sielzût de grande part des fameis. Ce che al è cambiât al è che cumò al guvier de CAB al è il partît socialist che, ancje pes pressions dal partît popolâr, al à inviât une politiche che e volarès limitâ la presince de lenghe basche intes scuelis dal teritori.
Font: Nationalia, 18/02/10


text:
Une
ricercje svilupade de agjenzie dal guvier irlandês che e viôt des
scuelis gaelichis (COGG) e mostre cemût che ancje intai fruts che a
àn tant che lenghe native l’irlandês lis competencis par inglês
a sedin miôr di chês par gaelic. Un tant al dipent de presince
invasive dal inglês in ducj i cjamps, de culture al sport, dai media
aes relazions sociâls. Si riscje duncje che l’irlandês al
sparissi tant che lenghe native ancje ta chês areis de isule là che
al è calcolât di prime lenghe. La ricercje e invide alore lis
istituzions statâls e lis scuelis a intervignî par garantî ducj i
jutoris che a coventin ai fruts che a cressin in fameis di lenghe
gaeliche, ma e domande ancje a gjenitôrs e insegnants di svilupâ
rêts sociâls là che i fruts a puedin fevelâ il plui pussibil par
irlandês.
Font:
RTE,
20/11/14


text:
La
Assemblee de Corsiche e à cjapât posizion cuintri dal progjet di
leç statâl che al ponte a modificâ i indreçaments e i programs
scolastics. Cheste contrarietât e diven dal fat che intal test de
propueste no si fâs mai riferiment aes lenghis minorizadis feveladis
intal stât francês. Su la cuistion a jerin intervignûts sul imprin
i nazionaliscj di Femu a Corsica che a àn presentât ae Assemblee de
isule une mozion là che si domande che intal progjet si meti dentri
ancje l’insegnament dal cors. La mozion e je stade fate buine di
ducj i membris de Assemblee e e je stade zontade al document di
valutazion su la propueste di leç che al sarà mandât al guvier
francês. Cun di plui, si à fat un apel ai parlamentârs cors par
che a fasin indenant dai emendaments par che intal progjet al cjati
spazi ancje l’insegnament bilengâl.
Font:
Alta Frequenza, 14/02/13


text:
La Aleance Democratiche dai Ongjarês in Romanie (RMDSz) e il Consei Nazionâl Székely (SZNT) si presentaran aes elezions pal Parlament european cuntune liste unitarie. A comunicâ l’acuardi a son stâts i rapresentants principâi dai doi partîts Marko Bela e László Tőkés. I doi partîts adun a varessin di rivâ a mandâ intal Parlament de Europe almancul un pâr di elets. Lis dôs formazions principâls de minorance magjare si son ancje cjatadis in cunvigne sul progjet di meti sù un Consei di coordenament dai ongjarês de Transilvanie.
Font: Divers.ro, 16/02/09


text:
Une delegazion galiziane vuidade dal president di A Mesa pola Normalización Lingüistica, Carlos Callón, e de puartevôs dal BNG a Bruxelles, Ana Miranda, e à incuintrât ta chescj dîs diviers parlamentârs europeans par spiegâ la situazion dificile dal galizian, ma ancje par denunciâ il risi di un emendament passât che al è pôc suntun test a pro dal plurilinguisim, là che si dîs che nissun scuelâr al pues fâ di mancul dal insegnament de lenghe uficiâl dal stât, ma cence che une indicazion similâr e vegni dade ancje pes lenghis minorizadis. Se e ves di passâ une linie dal gjenar si judarès il svilup di un razisim linguistic là che e esistin lenghis di prime e di seconde categorie.
Font: Galiza Hoxe, 21/02/09


text:
Intant di
une conference stampe che si è tignude ai 29 di Avost l’Ufici
public de lenghe bretone al à comunicât i dâts sul insegnament
bilengâl, là che il stes Ufici al à davuelt une funzion
promozionâl impuartante. Cussì, intal an scolastic 2012/2013, a
saran 14 i sîts gnûfs che a ufrissin un insegnament bilengâl o a
imersion: 7 intal setôr public, 4 inta chel privât e 3 intal
sisteme Diwan, o sei lis scuelis a imersion associadis al sisteme
public. Si trate dal aument plui impuartant di almancul dodis agns
incà e, chel istès, nol rive ancjemò a cuvierzi ad in plen la
domande che e rive dal teritori. Lis gnovis vierziduris a interessin
ducj i dipartiments storics bretons, ancje chel de Loire Atlantiche
che, di un pont di viste aministratîf, al è fûr de Regjon
Bretagne. I fruts che a frecuentaran chestis scuelis a son stimâts
tra i 600 e i 800 e a puartaressin il totâl di chei che a studiin
par breton a sfiliâ i 15 mil.
Font:
Agence Bretagne Presse, 30/08/12


text:
La stazion
feroviarie di Strasburc e à dât acet a di une anteprime par chel
che al rivuarde il stât francês. Cun di fat cumò i messaçs di
benvignût e lis informazions su oraris, biliets, bancjinis di
partence e rivade dai trens dâts fûr dai megafons de stazion a son
ancje par alsazian, la varietât todescje fevelade ta cheste regjon.
La iniziative, svilupade cu la poie dal ufici pe lenghe e pe culture
de Alsazie, e sarà slargjade in curt ancje a altris stazions
alsazianis tant che Colmar e Mülhausen / Mulhouse.
Font:
Dna, 12/07/13


text:
Il jèrriais
al è une varietât linguistiche normande carateristiche de isule di
Jèrri / Jersey. In dì di vuê a doprâlu in maniere cuotidiane al è
a pene il 3% de popolazion, intant che il 15% al è in stât di
capîlu. L’an passât al è jentrât tant che materie curicolâr in
dutis lis scuelis primariis de isule, ancje se par pocjis oris, ma
cumò la aministrazion locâl e vûl inviâ gnovis azions par
valorizâlu e par slargjâ il so ûs. Cussì, ai 25 e ai 26 di
Otubar, une delegazion di Jersey e à visitât la isule di Man par
studiâ lis politichis linguistichis svilupadis intai ultins agns par
dâi gnove vite al manx, la lenghe proprie di cheste isule in pericul
di disparî e cumò al centri di une gnove sfloridure. In plui di vê
une lenghe proprie divierse di chê uficiâl, lis dôs isulis a àn
altris carateristichis in comun a partî dal fat di jessi dipendencis
diretis de corone britaniche che no fasin part dal Ream Unît e
nancje de Union Europeane.
Font:
BBC, 23/10/13


text:
“Ce dal diaul...” a Albert i vignive ben di sacramentâ cirint di passâ dutis lis misuris di sigurece de memorie che al jere rivât a puartâ vie dal dipartiment di ricercje...
“Sâstu, za in ete elenistiche a cognossevin il principi de machine a vapôr, ma no ur veve interessât perfezionâle, tant a jerin pûr lis bestiis e i sclâfs...”
Al jere un pôc di timp che il so diretôr, il prof. Blanchin, al jere sparît. I gjornâi a vevin tirât sù un mieç câs, a vevin fat domandis a chei che lu cognossevin, ancje a Albert, ma in cualchi dì, viodût che no vignivin fûr ni cadavars ni scandui sessuâi, a vevin molât e dal prof. Blanchin, catedratic di fisiche aplicade, no si fevelave plui.
“... e za trê mil agns indaûr in Indie a savevin curâ la plui part dai tumôrs, ma ce zovavial se scuasi ducj a murivin prime di altris malatiis, di fam, di part o di vuere...”
Albert al jere un dai pôcs a savê ce che si podeve platâ tal ordenadôr di Blanchin, e za prime che il prof al sparìs al veve provât di jentrâ, ma nol veve podût: masse protezions e ancje masse pôc timp cul diretôr plui in ufici che no in cjase e simpri mieç paranoic, che za agns prime spiis industriâls i vevin gjavât sot dal nâs e brevetât une sô invenzion.
“...o vivìn parsore di une grande pile eletromagnetiche e o fasìn vueris par fonts di energjie che nus invelenin...”
In ogni câs Albert al veve cumbinât di fâ un clon dal disc cualchi setemane prime di chê sparizion misteriose. Misteriose po no jere, almancul par lui. Blanchin al jere simpri stât un tic stramp, al veve volût sparî e cumò al podeve jessi in cualchi isule dal Baltic o intun paisut dal Paraguay dulà che nissun nol fâs domandis.
“...no pensi che o sin masse lontans di cjatâ la maniere di plantâ une antene come chês che si dopravin pe television, ma par cjapâ dal mont stes energjie eletriche sigure...”
“Ce raze di bastart!”, ancje se “bastart” lu diseve cun afiet pal so prof, che i veve imbroiât ben e no mâl il troi par rivâ tal segret dal disc dûr: a man a man che al discrosave i codiçs di acès al cjatave altris puartis blocadis, al jere simpri plui sigûr che dentri al varès cjatât ce che al cirive.
“...no sin masse lontans, ma no sai se une scuvierte dal gjenar i fasarès plasê a cualchidun: figuriti, energjie ilimitade par ducj, onipotence par ogni singul individui uman...”
A jerin mês che la sfide e leve indevant, aromai al veve di jessi dongje, e veve di jessi la ultime sieradure e i veve costât une setemane di lavôr modificâ l’algoritmi di Stevens par cheste clâf.
“...salacor, cui che al invente chê antene, e je la societât che lu cope o lu fâs sparî, prime di jessi obleade ae rivoluzion, alore...”
“Viert!” plen di euforie!
“Mandi.”
di Spirt Anonim
Conte n. 28


text:
La criùre e cuince il scûr dal cîl cun stelis: lis inclaude cuasi dutis, cualchidune la incole. I rivocs dai colps di martiel a çochin sui morâi, sui pincarei, a jentrin tai siums cence passâ pes orelis. Lôr, cjapadis a dôs a dôs nus cjalin, in trê ancje nus nasin; e cuntune in plui a son bielzà costelazion. O pûr a son dome une tavaie sbatude: fruçons di cualchi divinitâ inmagjinade, de sô cene o de sô gulizion.
giovedì 30 ottobre 2014
Fruçons stelâts
Scrit di gelo stellato a lis 20:18 0 salvadis che a vevin alc ce dî Etichetis: cuadretuts salvadis
lunedì 20 ottobre 2014
Mi àn spaurit
Scrit di gelo stellato a lis 11:28 0 salvadis che a vevin alc ce dî Etichetis: haiku par furlan
domenica 5 ottobre 2014
Il cartel virtuâl par Udinese - Cesene
Sperìn di vinci, che al segni Totò e magari ancje chel puar muriel di luanie, che o varès gust.
E mandi.
Scrit di gelo stellato a lis 13:10 0 salvadis che a vevin alc ce dî Etichetis: cartei da l'Udinese
Iscriviti a: Post (Atom)


text:
Wiki
La peraule wiki o wikiwiki e ven doprade par clamâ un particolâr tipologjie di ipertescj fats in mût colaboratîf da un grup di autôrs. Lis web wiki a son un mût par creâ dai documents in modalitât colaborative doprant un sgarfadôr (browser) e un lengaç di formatazion facil di doprâ.
Wiki wiki al vûl disi veloç in hawaian, la velocitât e la facilitât a son une des principâls carateristichis dal sisteme che al permet a plui personis di colaborâ par scrivi alc. Une vore di progjets tant che la vichipedie, e son vierts a ducj chei che a àn voie di colaborâ par mieç di un colegament a Internet.
Ward Cunningham al à creât intal 1995 la prime wiki, clamade WikiWikiWeb. Il non al ven dal wiki wiki bus che al fâs la spuele viers l’aeropuart di Honolulu.
Viôt ancje[cambie | modifiche il codiç]
Leams esternis[cambie | modifiche il codiç]
- WikiWikiWeb (inglês)
- TikiWiki (inglês)
- TiddlyWiki (inglês)


text:
Ogni an, la lenghe irlandese e puarte un vuadagn sui 136 milions di euros pe economie de citât di Gaillimh / Galway e de sô contee. Cun di plui, simpri inta chel teritori, il gaelic al da di vore a passe 5 mil personis. Sintût in proposit, plui dal 90% dai imprenditôrs di Gaillimh / Galway al crôt che la lenghe irlandese e sedi une ocasion uniche par promovi la muse e la identitât culturâl de citât. A son chescj, in struc, i dâts principâi di un studi sui beneficis economics che il gaelic al puarte ae citât e ae contee di Gaillimh / Galway che al è stât presentât ai 27 di Novembar. Se si cjale plui in detai la ricercje si pues viodi che intal setôr turistic i vuadagns leâts al gaelic a son sui 40 milions di euros al an, intant che pes produzions audiovisivis si fevele di passe 24 milions. Dut câs, se si cjale al zîr di bêçs che il gaelic al rive a movi in maniere indirete intal teritori, lis cifris a son inmò plui altis. Cun di plui, i investiments che il guvier al à fat pe lenghe ta chest teritori a àn puartât a incressi lis infrastruturis, a miorâ il tiessût sociâl e culturâl, e a infuartî la cualitât de economie locâl.
Font: Gaelport, 27/11/09


text:
In
Navare lis iscrizions pal gnûf an scolastic a son in program tra i
15 e i 19 di Fevrâr e a previodin une novitât une vore impuartante.
Il gnûf guvier nazionalitari de Comunitât al à di fat decidût che
cul an 2016-2017 il model scolastic D, o sei chel a imersion in
lenghe basche, al sarà disponibil in dutis lis scuelis primariis de
Navare, ancje chês de aree “no bascofone”, pûr che si vedin
almancul vot domandis di iscrizion. Tal câs che il numar di fruts
nol rivi a chest minim, la Comunitât si è impegnade a garantî che
il percors scolastic si davuelzi tal istitût plui dongje là che al
è in vore il model D paiant sei i coscj pal traspuart, sei chei pe
mense. Inte cussì clamade aree “no bascofone” fin cumò
l’insegnament a imersion par euskara al jere ufiert dome di sîs
centris privâts de Federazion Navare des Ikastolas. Novitâts
impuartantis pal insegnament par basc ancje te capitâl de Comunitât,
là che zaromai di diviers agns la domande e superave la ufierte. La
aministrazion comunâl di Iruña / Pamplona e à di fat decidût che
cul an 2016/2017 lis scuelis pe infanzie in lenghe basche a passaran
di dôs a cuatri e i puescj disponibii a cressaran di 214 a 378.
Cheste novitât e puartarà ancje la creazion di 26 puescj di vore
gnûfs.
Font:
Diario de Navarra,
02/02/16;
Naiz:, 11/02/16


text:
Daûr
de stampe finlandese, Nuori Karjala, organizazion zovanîl de Carelie
russe, e riscje di jessi calcolade di “agjent forest” de bande
des autoritâts russis. Cheste categorie e ven doprade par indicâ
lis organizazions no governativis che a cjapin finanziaments che a
rivin di paîs forescj o che a davuelzin ativitâts politichis pôc
agradidis a Mosche. Une volte identificadis tant che “agjents
forescj” lis organizazions si cjatin a patî limitazions une vore
penzis aes lôr ativitâts. La posizion di Nuori Karjala e je cumò
sot dal tamês dal ministeri rus de justizie. Nol risulte che la
organizazion e vedi cjapât bêçs dal forest, ma a metile a risi e
sarès la visite di une delegazion de sezion zovanîl di un partît
finlandês che, ancjemò tal 2013, e jere stade compagnade a viodi il
Parlament e altris sîts di interès de Carelie.
Font:
Finugor,
01/06/15


text:
Al coventarès un partît furlan(ist)... anzit, miôr doi
Intant che si intaie, a colps di inchieste judiziarie, un altri passaç gjenerazionâl te "democrazie" taliane e intant che si svicinin altris elezions, al valarès la pene di fâ une riflession su la situazion furlane.
Cetantis voltis di fat, tes ultimis desenis di agns, chei che i tegnin al Friûl no si sono sintûts vuarfins di un partît politic?
E ancje lant ator pe Italie e pe Europe, cun int che si intint di minorancis, tropis voltis no si cjatial cualchidun che al domande: "Ma voaltris furlans, no vêso un partît che al rapresenti i vuestris interès?"
Cuant che mi domandin a mi, mi tocje rispuindi di no, e cuant che mi domandin parcè, o dîs che e je une storie lungje, che al jere un partît che al veve vût un ciert sucès, il Moviment Friûl, ma che cumò a son tancj agns che al è "conzelât" e che, par otignî alc a nivel politic, al tocje lâ a cirî singui referents che a vedin une sensibilitât pes cuistions furlanis, ma che a son in partîts che a àn il cjâf di altris bandis.
Si pues dâ tantis resons e tantis interpretazions dal fat che il Moviment Friûl al vedi lassât di fâ, disìn cussì, "politiche ative": jo, che no soi un espert di politiche, o viôt ciertis resons tal fatôr demografic. A nâs mi somee che il Friûl al sedi masse grant par podê fâ un partît di racuelte (cemût che a puedin fâ i slovens o i sudtirolês o i valdostans...) cence che a sedin tantis barufis, che di fat a àn simpri tormentât il MF e i esperiments politics che a àn cirût di cjapâ il so puest. E lis barufis principâls a son, in gjenar, tra chei che a àn une vision di diestre e chei che a àn une vision di çampe. E je vere che a somein categoriis che no àn plui une base ideologjiche, ma a son ancjemò vivis te vite politiche di vuê... in Italie no si cirial di rivâ, un pôc a la volte, a un sisteme bipartitic?
Alore in Friûl, cumò che i partîts talians a son avonde in crisi, mi pâr che o vin chestis pussibilitâts:
1) cirî di tornâ a meti sù un sôl partît "furlanist"
2) lâ indevant come cumò, cun politics sensibii al Friûl sparniçâts un pôc ca un pôc là
3) organizâsi e vê DOI PARTÎTS pal Friûl
La pussibilitât 1) a son vincj agns che e dimostre di no podê funzionâ.
I risultâts de pussibilitât 2) ju viodìn, e je la situazion di cumò: cualchi fruçon di tutele, cualchi polemiche, ma in struc nissune evidence dal Friûl tal dibatiment politic e nissune planificazion ordenade pal autoguvier, pe lenghe (miôr, pes lenghis), pal ambient, pe societât...
E reste la tierce vie: chê di vê doi partîts furlaniscj, un di centridiestre e un di centriçampe, che si diferenziin te impostazion di ciertis problematichis, ma che a fasin sintî il lôr pês pal Friûl, ognidun cu la sô vision, sedi che in regjon e sedi une aministrazion di une bande che di chê altre. Par altri no je une grande invenzion: al baste cjalâ in Spagne, dulà che catalans, bascs e galizians no àn un sôl partît di racuelte, ma a 'nd àn simpri doi, un di centriçampe e un di centridiestre, cul risultât di cjapâ une vore plui di vôts e di rivâ a vê risultâts, in tiermins di autonomie e bilinguisim, che fin cumò in Friûl a son stâts impussibii.


text:
12 giu 2010
Emigrazion, talianizazion, pirulisazion, anglicisazion
Se si lei le storie, i barbars e i turcs a rivavin simpri des bandis plui facilis e le basse e à subît dutis lis invasions prime che le vuere dal 15 a rivi ancje in Cjargne. Cu lis invasions e lis rapinis, cuissà trops di nô, a son dissendents dai ongjars o dai turcs e ostrogots e ostrighete cuissà trops vôis celestins, neris o verdulins a nus vegnin da un paîs che a nol é il nestri.
In Cjargne invezit, par vie dai monts, a son restâts plui isolâts. Ma no lu sono ancjemó ?
E par chest vie, no sono lôr i furlans plui zenuins ?
Cuant che le demografie a dipendeve de gjeografie se a ‘nd ere un flum o une mont che al impedive il passaç il cjargnel a nol lave plui in là e al si sposave cu le vicine o al massim une ch’a stave a dôs oris di strade a pît.. Cussiché, cualchivôlte a finivin par maridâsi jenfri cusins e al é cussí che cierts cognons tipichementri cjargnei a son restâts par un grum di timp, isolâts in te stesse valade e in tal stes paîs prime di lâ a sparniçâsi dapardut.
Daspó, cul progrès, lis dôs oris a pît a son deventadis dôs oris in bici, dôs oris in moto, e cumó, dopo dôs oris in internet e dôs oris di avion a tu sês di chê altre bande dal mont.
Ah si ? Ma si a Rigulât a si cjacaro simpri cu la O e a Davâr a si fevela cu la A , la âgo o la âga, a é simpri chê e forsit a si si maride simpri jenfri cjargnei.
Chiste endogamie ise une buine o une brute robe ? Se nissun a nol fâs plui fruts, a nol impuarte plui. Il pape al dîs che un cristian a nol à da doprâ le pirule ma tant che a si va a messe il plevan al é obleât di sierâ un vôli. Cussí, pôc a pôc, cu le talianizazion e l’emigrazion, ancje le « pirulizazion » e l’anglicizazion le lenghe mâri a restarà cence feminis e cence fruts.
Te imagjine: Dimostrazion de difusion dal cognon Furlan. A 'nd é plui di fûr che drenti dal Friûl.
Scrit dal Mario Sommarti A l'ore juste: 08:03
Etichetât: Società/societât
Nessun commento:
Iscriviti a: Commenti sul post (Atom)


text:
:No soi di chei che a si metin in rie cun chei altris dome parcé che al sta ben di stâ in rie. Anzit. Ma sule quistion dai singars che Sarkozy al torne a mandâ in Rumanie o soi sul mieç e mieç.
O sai che Sarkozy al é di pâri ungjarês e che in Ungjarie piês che dapardut a le an fisse cui singars seben in te musiche classiche e tes tradizions ungjarês a 'nd'é un grum di culture che a ven dai roms.
O sai ancje che ai singars che al torne a mandâ in Romanie al dà 300€ prime di metiu sul avion. Cussiché, i singars, a pene che a rivin in Romanie, a tornin a cjapâ le strade par lâ in France e si pussibil fâsi dâ inmó 300€:-)
Duncje, ce che al fâs a nol siervís a nuie. Singars a 'nd é simpri stâts e simpri an saran.A part in Inghiltere, no ai inmó cjatât un paîs indulà che a no si cjatin. Baste dome stâ atents di no fâsi freâ. Jo, chi no soi mone che cuant chi soi cul cjâf tes nulatis, ven a stâ scuâsi simpri, mi soi bielzà fat freâ trê vôltis e altris vôltis le ai juste scjampade biele.Duncje o varès di sei cun Sarkozy o cui ungjarês o cui romens o cui...Invezit no stoi in rie cun nissun.
O stoi dome atent a no fâmi freâ inmó une vôlte.
Dôs setemanis indaûr, juste fûr di cjase une zovine sui 16 agns che a passave, si sgrufuie juste devant di nô e a fâs finte di cjapâ sù un anel e po nus domande se al é nestri. Chest truc, a ma l'an fat bielzà a Parigji e a Milan alore i ai dite di tignîsal e o sin lâts de netre bande. Al é un truc par fermâcji e cirî di fâcji lis sachetis tant che a tu âs le atenzion sul anel.E an une destrece fenomenâl. Veramentri artistiche. So vês chê di provâ cemût che al funzione o us consei di svueidâ lis sachetis prime. Difat, no vês nissune pusibilitât di fâle francje parcé che da lôr, par deventâ borsaiûl a scuegnin lâ ae grande scuele fin da piçui.L'esam finâl, al consist a cirî di fâ lis sachetis a un borsaiûl professionâl. Se a tu passis l'esam, to pâri al cji puarte al ristorant, se no tu lu passis al cji dà un frac di legnadis. Savint di chest, a si puès dome dî che chel che al si fâs freâ, a lu merite e chel che a nol ûl fâsi freâ al é miôr di stâ ae largje.
Ma tornant sul sogjet, íar o jeri ae rotonde Shumann che a sarés chê che si cjate tal mieç dai palaçs europeans. Lí o ai cjatât chest manifest scrit a man, forsit da un funzionari parce che lí ator a si cjate dome lôr. Daspó, un âltri lu vevi cjatât in Spagne le setemane passade. Ognun al à il so da dî sule quistion e al é ben cussí. Ancje se ducj i medias a somein metûts in rie par vie de moralitât, nissun al somee veramentri di savê di plui di cussí e alore ognun al à di fâ cemût che a i sune. Vuê a mi é sunade cussí.
Articui corelâts/ Articoli correlati :
A parte l'Inghilterra che ha i suoi "zingari" personali e cioé i mendicanti inglesi spesso caduti nell'alcolismo, gli zingari veri si trovano in tutti i paesi e in tutti i paesi non si puó dire che siano sempre i benvenuti. Pertanto, quello che si sta facendo in Francia, sembra che sia criticato da tutti. Umanamente e legalmente, sono cittadini europei come gli altri. Se la Francia, ha votato per far entrare la Romania nell'Europa, perché vuol fare una distinzione ora? Dicono tutti.
Naturalmente, c'é la massa silenziosa che pensa il contrario e quelli che aggiungono che se metti fuori uno zingaro dalla porta, ti entra dalla finestra. Con di più, se ricevono 300€ ciascuno per tornare in Romania, li si spinge a tornare per riavere i 300€ di nuovo. E del resto é quello che fanno e chiedono alla Francia di avere un capitale più importante per metter sù una fattoria o un commercio altrimenti no rimarranno in Romania... In Italia, abbiamo visto che come sempre questo problema é successo prima che altrove ma s'é parlato poco all'estero. Anche in Germania, sembra che la Merkel rimandi gli zingari ma lo fa discretamente e nessuno ne parla. Con la crisi, nessuno li vuole prendere in carico per aiutarli almeno ad istruirli e farli entrare nella società. Allora, sopravvivono come possono. Credo che ognuno di noi, se si fosse senza lavoro, potrebbe fare come gli zingari. Ma questa non é una scusa per lasciarsi prendere il portafogli.Io che mi son già fatto fregare più volte, cerco di girare alla larga appena ne vedo perché só che spesso lavorano in squadra e col "professionalismo" che hanno, é molto difficile non farsi fregare. Il soggetto é nell'aria e aggingo l'opinione di un funzionario europeo che ho trovato nella rotonda Shumann vicino ai palazzi del mercato comune e un'altro trovato a Torrevieja in Spagna la settimana scorsa.


text:
Un puestut par fevelâ de mê grande passion di simpri, la archeologjie, ma no dome...
giovedì 14 aprile 2011
Gnûf sgjâfs a Codroip
Il sît, za indagât in altris campagnis (2004-2009), al à puartât ae lûs i rescj di un cjistielîr di planure datât tor dal Bronç finâl-prin Fier (1300-800 p.d.C). Chest an si indagarà une zone cun scarics ceramics e il fossâl interni.
Par podê partecipâ lait sul sît de Societât Furlane di Archeologjie par discjamâ il modul o domandait informazions al Museu Civic di Codroip (0432-820174) Lu- Ve 9.00-12.00 o mandait une mail achì scavocodroipo.2011@virgilio.it.
Bon sgjâf a cui che al podarà lâ!!


text:
La
Academie Spagnole dal Cine e à sielzût il film Loreak
tant che rapresentant dal stât spagnûl inte corse pai Oscars inte
categorie dai miôr films no par inglês. E je la prime volte che i
rapresentants de Academie a selezionin un cine dut in lenghe basche.
Cun di fat, a rompi il monopoli dal castilian al jere stât dome il
film par catalan Pa negre
di Agustí Villaronga. La sielte de pelicule di Jon Garaño e di
Josemari Goenaga e à cjapât plui di cualchidun di sorprese dal
moment che in ocasion dai Goya, o sei i premis pal cine dal stât
spagnûl, il film basc nol veve rivât a vinci. Forsit, al à
comentât Goenaga, al dipent dal fat che i selezionadôrs a àn
pensât che Loreak
si adatàs di plui al public american. Ogni an intal Paîs Basc si
produsin une disine di luncmetraçs, in medie però dome doi a son
zirâts par euskara. La vitalitât dal cine basc, che e pues contâ
su plui di sessante societâts di produzion audiovisive, e je
rapresentade ancje de cualitât dai siei curtmetraçs e dai films di
animazion.
Font:
Deia,
29/09/15;
El Correo, 30/09/15


text:
AIDS
L'AIDS (sigle vignude dal inglês, corispuindint al furlan Sindrome di ImmunoDeficence Acuiside), e je une malatie infetive causade dal virus dal HIV, che al provoche une profonde alterazion de immunitât celulâr, che a sô volte favorìs la instaurazion di altris infezions e malatiis che dispès a son chês che puartin plui dams al malât.
Di cuant che al è stât cjatât fûr il prin câs, intal 1981, i muarts di AIDS tal mont a son stâts plui di 6,4 milions di personis, cun plui di 40 milions di infetâts. E je une epidemie, grâf in particolâr in Afriche, dulà che il sisteme sanitari al è scjars, e la midisine no je ancjemò rivade a cjatât un rimedi par curâle.
Il virus dal AIDS, al contrari di altris virus, al è relativementri pôc resistent fûr dal cuarp, cussì che in pratiche si lu pues cjatâ dome tal sanc, tal sperme, intes secrezions vagjinals o intal lat materni, e duncje al è trasmetibil dome traviers di checj mieçs. No son regjistrâts câs di trasmission cun altris licuits, come lis lagrimis, il sudôr, la tos, la salive e v.i.
Prevenzion[cambie | modifiche il codiç]
Il mût miôr par no becâ une infezion di HIV al è no doprâ di gnûf materiâl come lis siringhis, evitâ i rapuarts sessuâi no protets e sta simpri atents tal câs scambi di sanc.


text:
L’Ufici pe lenghe galese, che al sierarà
la sô ativitât dentri de fin dal mês par trasferî lis sôs competencis part a di
un comissari pe lenghe e part al guvier galês, al à invidât l’esecutîf a
incressi in maniere graduâl i invistiments su la lenghe. Par evitâ pas indaûr
inte politiche linguistiche si calcole che, tal zîr di cinc agns, si vedi di
rivâ a puartâ lis risorsis disponibilis tor dai 20 milions di sterlinis. Si
trate di invistiments che a varessin di coventâ massime par creâ gnûfs puescj
di lavôr intes areis là che il galês al è ancjemò la lenghe doprade de
maiorance de int. Un tant par cirî di mantignî sul puest ducj chei zovins che a
sbandonin chestis areis par cirî un puest di vore in lûcs là che dispès no àn
plui la pussibilitât di mantignî la lenghe. Il dispopolament dai teritoris là
che il galês al è plui vîf al è di fat une des menacis plui fuartis pal avignî
de lenghe.
Font: Wales Online, 12/03/12


text:
2002
De Vichipedie, la enciclopedie libare dute in marilenghe.
Tabele dai contignûts
Acjadiments[cambie | modifiche il codiç]
- 1 di Zenâr - L'Euro al devente la monede ufiziâl di undis dai cuindis paîs de Union Europeane
- 3 di Març - Cuntun referendum, i abitants de Svuizare e aprovin la jentrade dal stât inte ONU
Nassûts[cambie | modifiche il codiç]
Muarts[cambie | modifiche il codiç]
Premis Nobel[cambie | modifiche il codiç]
- pe Pâs: Jimmy Carter
- pe leteradure: Imre Kertész
- pe midisine: Sydney Brenner, H. Robert Horvitz, John E. Sulston
- pe fisiche: Raymond, Riccardo Giacconi, Masatoshi Koshiba
- pe chimiche: John B. Fenn, Koichi Tanaka, Kurt Wüthrich
- pe economie: Daniel Kahneman, Vernon L. Smith


text:
O sin partîts ducj e doi ae stesse etât ma jê a no jere mai tornade in Friûl. Ancje se vuê jê a varès vût 112 agns o scomèt ch'a varès vût il so blog in furlan parcé che da fotografe a varès vût un grum da mostrâ e da femine ancjemó plui da dî. Vuâltris, curiôs o i varessis domandât discretamenti ce ch'a pensave di Bertinot cuant ch'al à dite: Il comunismo é fallito? Lo reinventeremo!
Altris a i varessin domandâ di contâ cemût ch'a ere finide a Moscje al timp di Stalin par po deventâ une spie, une agent segrete pal Cremlin. Jó o i varès domandât alc di plui su le prime part de so vite ch'a mi fassine di plui.
Cuant ch'a ere biele come une madone e brave come nissun e ch'a veve decidût di lassâ le so cariêre zà ben scomençade di atrice a Hollywood par passâ di chê altre bande dal obietîf.
A mi varès contât cemût che une sere a veve presentât Diego Rivera a Frida Kahló e cemût ch'a saressin deventâts omp e femine prime di deventâ famôs in dut il mont pe lôr piture. Forsit a si varès savût ancje cui ch'al à veramenti organizât l'assasini di Trotzky a Messico. No erial chel âltri furlan Vitali? Ma a mi a mi sarès dome interessât cemût ch'a ere rivade a sei le fondatrice dal moviment artistic avanguardist messican prime di virevoltâ definitivamentri in te politiche in chel dí che il so murôs Julio Falla a i é muart tal braç assasinât da no si sà cui ma sot dai soi vôi tant ch'a lavin a spàs a bracèt pes stradis di Messico city.
Ma a no si sà nancje cemût ch'a é muarte jê e andé pôc da dî.
In chê vôlte a Moscjie a si usave asasinâ ducj chei ch'a varessin podût deventâ masse popolârs o comprometents pal partît e soredut par Stalin. Un miedi al veve inventât une punture che une vôlte fate a faseve murî di mâl di cûr. Enfre i prins a murî cussí, "di un mâl naturâl", al é propit stât chel miedi stès e enfre âltris rús o ròs, ancje Tine Modot a é muarte in tun taxi di un colp tal cûr a cuarante cinc agns come ch'a une femine a no i sucêt mai di mai.
Ma o savarês di plui di me so vês da fâi une pagjine in furlan su Vikipedie o no. Dutcâs a lu merete. A é bielzà in dutis lis lenghis fûr che par furlan.
Ch'a vêti mâl sielzût di ce bande stâ, al é probabil ma ce ch'al mi displâs di plui al é che dut tun colp, e à lassât pierdi le sô art par dâsi ae politiche.
Se te glêsie, furlane o catoliche ch'a sêti, a si use santificâ chei ch'a ispirin chei âltris pe lôr maniêre di fâ a varessin di santificâ ancje le Tine.Tant, cun chê manie di santificâ ch'andé cumó, a nol sarès mâl.
Dutcâs, jó lu ai fat ae mê maniêre e o lu fasarai ancjemó di plui da pitôr e da scultôr. Par une vôlte ch'o vin une eroine furlane, o vin di tignîle dacont. Us scomèt ch'a no à ancjemó finît di ispirâ âltris artiscj e ch'al sarà cussí ancje pal siecul ch'al ven.
Fintramai Mick Jagger al veve comprât i dirits de sô biografie par fâ un film cun Madonna ma a no si sà cui ch'al fasarà chel film ne cuant. O lu savarês so lais a cirî sul Web. Dutcâs, se le cjase indulà ch'a é nassude le Modot a no é stade ancjemó comprade dal comun in vie Prachiuso par fâ il so museu al ûl dome dî che nissun sindic al à vût avonde balis par pensâ in grant. E sí che il Comitât Tina Modotti al esist da un biel piès!
Lu saveviso che Madonna e a comprât une foto origjinâl di Tina Modotti par 160.000$?
Le nestre Tine nazionâl a devente cussí le fotografe le plui cjare dal mont!
Sul zojel dal to cuarp indurmidît
A sponte ancjemó le pene e le aneme insanganade
Come sa tu podessis, sûr, tirâti sù e soridi parsôre il pantàn.


text:
Tes
elezions regjonâls che si son tignudis ai 16 di Fevrâr in Sardegne
il prin dât di marcâ al è chel de astension, cun pôc mancul de
metât dai eletôrs che al à sielzût di no lâ a votâ mandant
cussì un messaç di sfiducie une vore fuart intai confronts des
istituzions. Framieç di chel 52% di sarts che invezit al à votât,
il 42,4% al à dât sô preference al candidât dal centri çampe
Francesco Pigliaru, intant che il candidât dal centri diestre Ugo
Cappellacci si è fermât al 39,6% dai vôts. Un risultât impuartant
al è chel di Michela Murgia, poiade di listis di aree
indipendentiste (ProgReS, Comunidades e Gentes) e votade dal 10,3%
dai eletôrs, che par vie dal soiâr altonon fissât de leç eletorâl
no à otignût nissun conseîr elet. Chel altri candidât
indipendentist, Pierfranco Devias dal Fronte Unidu Indipendentista,
al à invezit otignût pôc plui dal 1% des preferencis. In corse pe
presidence de Regjon a jerin ancje altris doi candidâts: Mauro Pili,
altri rapresentant dal centri diestre sart, che al à cjapât il 5,7%
dai vôts; e Gigi Sanna dal Movimento Zona Franca che al à otignût
il 0,8% des preferencis.


text:
Sahara Ocidentâl: un altri bloc pal procès di autodeterminazion saharawi
Il procès di autodeterminazion dal popul saharawi al va dilunc a cjatâ pidiments di ogni sorte. Daspò dal no marochin al plan preparât dal inviât de ONU James Baker che al previodeve pal Sahara Ocidentâl un statût di semiautonomie sot dal Maroc par cinc agns prime di un referendum su la autodeterminazion, il puest di Baker al jere stât cjapât di Peter Van Walsum, ma cence che si fasessin dai pas indenant intes negoziazions jenfri lis autoritâts dal Maroc e chês de Republiche Arabe Saharawi Democratiche in esili. Cumò ancje Van Walsum al à lassât il so incaric di inviât de ONU. Cheste volte, dut câs, e je stade la segretarie gjenerâl de ONU a no confermâlu par vie che cu lis sôs declarazions al veve pierdût la stime des autoritâts saharawi. Cun di fat, Van Walsum al veve dite che aromai la strade de indipendence pal Sahara Ocidentâl, che di passe trente agns al patìs la ocupazion marochine, no jere realistiche. Cun chestis sôs declarazions – al à protestât il guvier in esili de Republiche Arabe Saharawi Democratiche – Van Walsum al à bandonât la posizion di neutralitât a pro de linie tignude dal Maroc che, cul so refût di rispietâ lis risoluzions ONU sul dirit ae autodeterminazion dai saharawi, al è la cause prime dal conflit.
Font: Nationalia, 02/09/08


text:
Di
cuant che al è stât inviât intal 2003 a son passe 100 mil lis
cubiis linguistichis che si son formadis in Catalogne te suaze dal
volontariât pe lenghe. Il program, gjestît dal Consorzi pe
normalizazion linguistiche par cont de direzion gjenerâl pe
politiche linguistiche dal guvier catalan, si propon di incressi lis
capacitâts linguistichis cul meti dongje une persone usade a fevelâ
cun competence par catalan cuntune che invezit e je daûr a imparâ
la lenghe e e à bisugne di praticâle. Il volontariât pe lenghe al
previôt che la cubie si cjati almancul une ore par setemane in
situazions informâls par un minim di dîs setemanis a dilunc. Ta
cheste maniere si jes di une logjiche di stamp scolastic par doprâ
invezit la lenghe par argoments di vite cuotidiane. Vie pal 2015 lis
cubiis gnovis a son stadis 10.022.
Font:
Generalitat de Catalunya,
02/06/16


text:
La
aministrazion provinciâl de Gipuzkoa, chês di dôs unions comunâls
e chês di 36 comuns a àn concuardât une schirie di criteris
linguistics che a saran metûts in vore in maniere unitarie par chel
che al rivuarde la gjestion dai servizis e des operis che a intindin
meti in cantîr. Di cumò indenant ducj chescj ents a varan standards
compagns in mert aes carateristichis linguistichis domandadis a cui
che al vûl partecipâ aes garis pal apalt di servizis o di oparis
publichis. Si larà cussì a regolâ la lenghe che il servizi al ven
dât, la competence linguistiche domandade ai lavoradôrs impegnâts,
la lenghe di doprâ intai rapuarts cu la aministrazion publiche e chê
doprade pal cussì clamât “paisaç linguistic” (segnaletiche,
tabelis, manifescj, avîs, e v.i.). Ancje la gnove aministrazion de
Comunitât Autonome Basche e intint dâ plui snait aes politichis pe
promozion dal ûs dal euskara. Intai ultins agns si à vût un
ralentament inte politiche linguistiche, e à dite la ministre
Cristina Uriarte, e il gnûf guvier al vûl recuperâ il timp
pierdût. Tra lis primis iniziativis in program si fevele dal rilanç
de leç sui dirits linguistics dai consumadôrs par garantî la
pussibilitât di doprâ la lenghe basche cu lis aziendis che a
gjestissin i servizis di utilitât sociâl e intai centris comerciâi
plui grancj.
Font:
Noticias de Gipuzkoa, 31/01/13 e 02/02/13


text:
La
compagnie Endesa e rigjave de Galizie energjie par pôc mancul di 3
milions di kW tra centrâls termichis, parcs eolics e altris
implants, chel istès no ufrìs ai galizians nissun servizi te lôr
lenghe proprie. Cundut dai vuadagns che la societât energjetiche e
fâs ta cheste comunitât, no je olme di galizian intal so sît
internet, inte sô documentazion e nancje intal servizi telefonic pai
utents. Denant di chest compuartament, che al sbelee lis domandis
rivadis di cetancj galizians, la organizazion A
Mesa pola Normalización Lingüistica e
à inviât une campagne che, in plui di denunciâ chest
compuartament, e invide la int a subissâ la campagnie di messaçs là
che si domande servizis par galizian. Cun di plui A
Mesa e ricuarde che se Endesa e altris
gruessis compagniis a garantissin servizis ancje inte lenghe locâl,
la Galizie no si varès cjatade tai ultins agns a pierdi plui di 2
mil puescj di vore tal cjamp dai servizis telefonics par utents.
Font:
A Mesa,
15/01/16


text:
CUINTRISTORIE DAL TARAMOT. Cuinte pontade. Tal Cupulon, taiant pe braide
In vuê, la peraule ideologjie e je deventade un peraulate, ma in chê volte il confront des ideis al jere fûc che al scjaldave (ancje se ogni tant cualchidun si brusave). Tes tendopolis al è passât di dut, parcè che e je vere che al jere tant ce lavorâ, ma la sere, cence television ni nuie, la int si cjacarave, si resonave insiemi, si scoltavin ideis gnovis si cjatave il mût di incjarnâ chês vecjis.
Il Concili Vatican ii al veve cjatât te furlanie un biel grup di cristians in spiete: in spiete di podê fâ la messe in furlan, ma no dome: in spiete di une Vierte che e fasès passâ une glesie buine di “stâ cu la int”, de bande dai “ultins”. La storie di chescj cristians e je lungje: e nas tal autonomisim religjôs e culturâl e si slargje cjapant dentri cuistions sociâls, e cjatant pe strade compagns di viaç di estrazion politiche e filosofiche divierse, tant che Marchi e Pasolini. Te fin dai agns ‘60 un document scrit di une clape di lôr e firmât de gran part dai predis furlans al devente un manifest centrâl te vite dal Friûl. E je la famose mozion dai 529 predis che cun clarece e fevele di un popul furlan colonizât e fat sotan, mostrant cemût che lis tematichis culturâls e linguistichis, e la idee de Universitât dal Friûl, a jentrin cu la cuistion dal lavôr (pôc e mâl paiât), cu lis servitûts militârs che a condizionin ogni svilup economic puartant ae emigrazion.
E po a son i studiâts, che pe prime volte a van a gjavâi ai predis il monopoli sul rûl di “inteletuâi organics” dai furlans. Lis primis gjenerazion che, cence jessi par fuarce fîs dai parons, a rivin a studiâ. A van tes grandis citâts dulà che tra prime e dopo dal ‘68 si torne a fâ gnûf, tal ben e tal mâl, il mût stes di fâ politiche. Tant plui che di bot, dut al devente politiche, soredut il privât. E alore, cuant che si torne, nol baste lâ a votâ ogni tant: al bisugne “fâ”. E “fâ” stant cu la int. A Glemone, tai agns prin dal taramot, a metin sù la Scuele sociâl dulà che zovins a pene laureâts, in autogjestion, a judin lavoradôrs a cjapâ la licence medie, e cumò no stoi a indagâ se e jentre di plui la esperience didatiche di don Milani, il librut ros di Mao o alc altri di Marcuse: intant un grum di int, la sere, dopo vore, e à podût studiâ.
Chescj predis e chescj zovins a son alì, tes tendopolis, e tra la int si cjatin tant che “pes te aghe”. A àn colegaments che a saltin fûr dai borcs e a rivin in dute Italie, cui tes canonichis, cui tes facoltâts. A Glemone il grup dai studiâts che a tignivin sù la Scuele Sociâl al da vite al coordenament dai comitâts di tendopoli, al tache a scrivi il Boletin dal coordenament e po dopo i predis plui sgais a calin il caric dai lôr contats. In dute la aree taramotade si forme une rêt.
Si è creade un liende sui “estremiscj vignûts di fûr” a stiçâ la int: ma us parial che i taramotâts a sedin stâts ducj sturnei? La int des tendopolis no je stupide, no son pioris. Tancj a son stâts tal forest, a san trê o cuatri lenghis, a àn fate pratiche di sindicalisim te IG Metall in Gjermanie e di autogjestion tes latariis. E soredut a àn un lôr mût par viodi cui che al merete di fevelâ e cui une pidade tal cûl: i metin in man une pale e a viodin trop che i dure la batule.
La realtât e je che al Stât, tant ai sindics che ai militârs, ur è lât ben vê i comitâts cuant che no rivavin adore di capî di ce bande dal stivâl che al jere il Friûl, ma subit dopo, chê int e tacave a jessi fum tai voi. E la lôr stampe ur ten bandon. La int si sustave cuant che e sintive cjacarâ di fâ sù une Grande Udine o di scjampâ a Lignan cuant che al jere ancjemò Mai e si podevin fâ sù lis barachis pal Invier, o cuant che ogni joibe al ploveve e la sperance e lave a finîle tal pantan ator de tende.
Ai 23 di Mai, di domenie, il coordenament al clame tal “cupulon”, une gran tende tirade sù a glemone (te frazion di ospedalet), une grande assemblee di taramotâts. Il sindic di Glemone sul imprin al da il permès, ma subit si capìs che e vignarà un slac di int e alore si movin la cuesture, i carabinîrs e la Digos. Di bot (dopo vincj dîs dal taramot) si scuvierç che la prioritât a son i siacai: al podê i covente un nemì par tignî buine la int. Si dinee il permès di doprâ il Cupulon e dapardut a vegnin metudis patuliis antisiacal di carabinîrs che a parin vie i taramotâts dai paîs dongje che a àn chê di lâ ae assemblee. Ma la int si sbat e e taie pe braide. Un miâr di lôr a rivin cussì al Cupulon, par cjatâsi denant la Digos che e pretint di viodi i documents, che plui di cualchidun al à lassât sot dai rudinaçs. Ma la prime Assemblee Gjenerâl si fâs compagn e la domenie dopo si ’nt fâs une altre, e cheste volte nissun al olse a dî di no. Invezit a tachin a partecipâ i sindics, i politics, i oms de comunitât montane, dai sindicâts e dai partîts, ognidun cuntune grande voie di meti il so cjapiel sore dal moviment des tendopolis. No le varan vinte. ❚
✒ Igor Londero – Autôr di «Pa sopravivence, no pa l’anarchie» Forme di autogestione nel Friuli terremotato: l’esperienza della tendopoli di Godo (Gemona del Friuli)


text:
A TU PAR TU. Ce che a disaressin dal Friûl di vuê, chei che a àn fat la sô storie. Un lamp (Belen)
Belen, divinitât panceltiche venerade in buine part de Europe, diu protetôr di Acuilee, cjapât sù in forme sincretiche dai Latins fin de Tarde Antichitât, al à gjoldût di une fortune grande e sflandorose. La etimologjie dal so non e volarès dî “riflès dal soreli su la ingrispadure da la aghe”: e di fat, al è il simbul de rinassite de lûs daspò de lungje gnot invernâl. Divinitât solstiziâl - celebrade te Patrie tant la gnot dai 24 di Jugn che inte grande Vilie dai 24 di Dicembar, cui siei tancj capitei sparniçâts inte campagne aquileiese cun tant di dediche votive e cu lis numerosis statuutis gjavadis fûr di sot tiere dai archeolics e che a rapresentavin chel Apol-Belen cu la carateristiche corone a cinc pontis, simbul dal Soreli –, al è jentrât a pôc a pôc tal cult dai Cristians, cjapant sù daûr des voltis la muse e i simbui di Sant Zuan Batiste o dal stes Crist. Al è jentrât a plen dirit intes cerimoniis dal folclôr, jenfri lis faliscjis dai pignarûi, inte ruede infogade des cidulis, intes rapresentazions simbolichis tant misteriosis dai mosaics di Acuilee, o ancjemò pituradis o sculpidis su la muse des glesiis che de Basiliche Mari a seguissin i trois antîcs pal Noricum, la grande regjon che e cjapave dentri buine part de Carinzie e de Slovenie di cumò. Al reste, ore presint, un simbul potent e plen di magjie par ducj chei che a cjalin la gnot plui scure di un Invier dal presint cu la sigurece che prime o dopo Belen al tornarà, cu la sô lûs, a stiçâ lis cussiencis par che a sepin imagjinâsi un Friûl diferent e soredut libar. ❚
“Se tu ciris ispirazion, prove a lassâmi chi, sot dal altarut di marmul, une fuiace di mei impastade cu la mîl. A saran almancul mil agns che o tiri la gole, ma nissun mi puarte plui nancje une gruse di ufierte”. Mi cjali ator ma no viôt anime. Il cîl di Acuilee in chestis zornadis di Dicembar al è sflandorôs. Il frêt al cisiche tes orelis, ma ti console une lûs clarissime, che e somee cjantâ l’avent dal Solstizi di Invier, che o celebrarìn di chi a cualchi zornade. I miei pas a cricin su la glerie dal biel viâl dal vecjo puart fluviâl, ma no sint nissun altri rumôr e dulintor di me nol è nissun: “Cjale chi po, parsore dal capitel”. O alci i voi, e propite parsore dal monument dedicât al diu Belen mi pâr di viodi un alc. Un lamp, un riflès, mi pâr. Un zûc dal soreli in cheste ore che e sbrisse svelte sul savôr de sere.
“Tu âs intervistât par un an intîr personaçs de culture, de storie, de leterature furlane. E jo? Ce soio? O voi trastolon di miârs di agns pai trois di cheste Tiere. O ’nd ai viodudis di musis, o ’nd ai cerçadis di etis. O savarai esprimiti un pinsirut, no crodistu? Ti confessi che un tininin mi consideri escludût. Ancje ofindût. Oh, i umans! No rivin mai a vêti agrât, di memorie curte, si dismentein svelts di ce che si à fat par lôr”.
E je vere che il vin in Acuilee al è straordenari, bon, pastôs e profumât. Dal timp dai Latins in ca al è cognossût e preseât. Ma no crodevi di vê bevût cussì tant di imagjinâmi un incuintri come chest. Cussì, tant par butâle in ridi, o stoi al zûc cu la mê cjoche e mi tiri dongje dal altarut: “Siôr Belen preseât, us presenti i miei rispiets”, e mi inchini un pôc inte sô direzion. “No sta fâ il bulo. Chi no si trate di vin, matucel, ma di une aparizion. Probabilmentri la mê ultime, in cheste Tiere, dal moment che le ricognòs simpri di mancul. Anzit, par dîle dute e francje, par rivâ fin chi, a Acuilee, la mê citât, mi soi ancje pierdût. Tarondis, autostradis, deviazions par lavôrs, une perifarie dute compagne plene di capanons, supermarcjâts, magazins, vetrinis. Un lusôr tant di gnot come vie pal dì. Ma ce staiso fasint? Nancje Atile al veve olsât cussì tant! Cussì, cirint di visâmi la vecje strade, mi soi pierdût su chê gnove. Ce malatie vêso cjapade? Chê di jemplâ dut di asfalt e di ciment?”. O tachi a pensâ che forsit nol è il bon Refosc che al sunsure pinsîrs stramps al gno cjâf, ma che salacor alc di maraveôs mi sta sucedint propit a mi, chi, in chest moment. E alore o insist: “Tu as di perdonâmi. Nol capite mighe tant dispès di fevelâ cuntun Diu!”. E lui, sgagnint: “O varessis di jessi ben usâts voaltris Furlans, dal moment che tancj di lôr, crodint di jessi divins, nancje si sporcjin a fevelâ cun voaltris. O stoi pensant a dute chê galarie di galantoms che a presumin di vê cjapât sù il nestri puest e a restin sentâts sui lôr trons, ven a stâi ducj chei predis curiâi, o piês ancjemò chei galantoms de politiche plui o mancul alte, i funzionaris des istituzions, plui o mancul inutilis. Vuelistu che o ledi indevant?”.
Mi plâs la ironie che e sclopete in cheste vôs che e fevele di dentri di une lûs che mi inçussìs i voi: “Mi somee che di là sù tu rivis a viodi tantis robis!”. La flame di aur e fâs une vampe, e devente rosse, come rabiose: “Sbaliât! Jo o soi stât par agnorums un diu furlan che nol à mai vude la usance di cjalâ il mont di là sù. Mi soi simpri impastât cu la Tiere. O soi la anime di ogni risultive. La linfe che us puarte lis rosis, il forment, la ploie. Cemût podaressio fâmi une idee dal Friûl se o vivès lontan di voaltris?”. Mi ven di ridi pensant che plui di cualchi governadôr o assessôr lu fâs di simpri, e pûr al pretint di jessi autorevul e profont cognossidôr de int che al è clamât a aministrâ.
Cumò no volarès jessi stracapît. Nol è che cun cheste ultime pagjinute mi sedi votât al mont paian, funzionant lis mês preieris al diu Belen. Però, ce che mi conte mi pâr sensât. E mi convinç, Refosc o no Refosc, che al è cetant plui sintiment parsore di chê piçule piere epigrafade a Acuilee, che in dute la presunzion che e salte fûr di ogni scansel di tancj di chei uficis, chi di nô, che magari cussì no!
E alore, no sai voaltris, ma inte lungje vilie dai 24 di Dicembar, dome par precauzion, une fuiaçute di mei e di mîl jo le poi sul capitel. E magari o voi ancje a trai cualchi cidule. E o buti alc di vecjo tal fûc dal pignarûl. Cussì. Tant par restâ dentri dal agâr de tradizion. E tal cûr de gnot, o alçarai i miei pinsîrs e bogns proponiments par che i progjets inmaneâts pal an che al ven a vadin in buine. Ae fin, nol sarà come presentâ une domande intai uficis de “Regjon Friûl-Vignesie Julie”. Ma almancul, e di chest o soi sigûr, mi divertirai une vore di plui!
E, tal non di Belen, augurons a ducj di bon finiment e di bon principi.. ❚
Angelo Floramo


text:
Suns Europe 2015: cu la musiche ancje cine e leterature
In cheste fin dal an, il Friûl al è il cûr de Europe multilengâl. Fin ai 11 di Dicembar a son di fat i dîs di “Suns Europe”, il festival european des arts performativis in lenghe minoritarie (www.sunscontest.com). Ma cuale ise la impuartance di chest festival e ce che vuelial dî fa musiche par furlan, par ladin o par frison in dì di vuê? Chi cualchi rispueste.
CE RAPRESENTIAL IL FESTIVAL?
Il progjet, nassût a Udin tal 2009 de scuadre di Radio Onde Furlane, a’nd à fade di strade. Prime robe, si è slargjât: «Pe prime volte si sin vierzûts a dute la Europe» al sclarìs Leo Virgili, un dai organizadôrs. «O vin fate une semifinâl in Sardegne dedicade, come tal passât, aes minorancis de Europe alpine e mediteranie, e la finâl dai 11 di Dicembar al Teatri Gnûf “Giovanni da Udine”, vierte invezit a dutis chês altris, rivant fin ai Sami de Laponie». Cun di plui, chest an ae musiche si son metudis dongje lis arts cinematografichis (cu la “Mostre dal Cine” a fin di Novembar) e la leterature (cun “Peraulis di Suns” dai 4 ai 6 di Dicembar), fasint di “Suns Europe” un dai plui grancj e complets festivals europeans di cheste sorte. Seconde robe, a son rivâts ricognossiments une vore impuartants: il patrocini dal Segretariât gjenerâl dal Consei di Europe, e la etichete Effe (Europe for Festivals, Festivals for Europe), assegnade aes miôr manifestazions artistichis europeanis. Che chest festival al fasi ben ae promozion dal nestri teritori, si è inacuarte ancje la regjon, che pal 2015 e à metût un biel grum di bêçs, in gracie di un bant de Arlef (45 mil euros pe part di musiche) e il sostegn diret di TurismoFvg (100 mil euros in dut). A son po dopo lis colaborazions di Comun di Udin, Fondazion Teatri Gnûf “Giovanni da Udine”, Informazion Furlane Soc. Coop., Centri Espression Cinematografichis, Bottega Errante, Il Laboratorio e Font Audiovisîf Fvg. E pe musiche tes lenghis mancul pandudis de Europe, ce ur fasial un festival cussì? «L’obietîf al è chel di lâ plui in là dal spetacul e di meti in relazion artiscj, incoragjâ la circuitazion dai grups organizant concierts ator in plui datis, e svilupant une rêt che e valorizi la produzion contemporanie tes lenghis minoritariis» al rispuint Marco Stolfo, espert di musiche in lenghe proprie e dentri te scuadre di Suns Europe. Martina Iori, 20 agns, de Val di Fasse, e je la vincidore de ultime edizion di Suns. Ce aie otignût di chest premi? «In chest ultin an, o ai vût mût di jentrâ in contat cun altre int che e cjante in lenghe minoritarie, e di sunâ pe prime volte ancje fûr de mê valade». No dome. «Cun la mê vitorie» e zonte «o vin ancje dimostrât che il ladin nol reste dome dentri i nestris confins, ma al pues sunâ ancje tal forest».
INDULÀ VADIE LA MUSICHE IN LENGHE MINORITARIE?
E al è cualchi bon esempli ancje chi di nô. Di Lino Straulino a Luigi Maieron, nons cognossûts ancje fûr di cjase, fintremai a Loris Vescovo, vincidôr di une Targa Tenco cun l’album Penisolâti e unic furlan in rapresentance dal Friûl in chest festival. «In Europe o podìn citâ Gwenno, cjantante galese che e à un bon sucès tal indi pop britanic, e Fermin Muguruza, basc che al à colaborât cun artiscj tant che Manu Chao. O ancje lis Ganes, trê fantatis de Val Badie che a fasin discs cun Sony Musc in Gjermanie» al note Stolfo. Se fâ buine musiche al è il pont di partence, si scuen però po dopo ancje sburtâle. «Tai Paîs Bascs e in Galles a son plui indevant parcè che a esistin etichetis indipendentis di une vore di agns, cuntun management une vore struturât» al dîs Stolfo. Ma isal un marcjât par chest gjenar di produzion? Forsit sì, vuê plui di îr. «Rispiet a cualchi an indaûr, pai grups “alternatîfs” al è plui facil fâsi cognossi: al baste meti un video su YouTube e fâlu zirâ in rêt» al dîs «po dopo, cu la tindince de world music, il public al è usât a lenghis diviersis, e ancje chês minoritaris a vivin mancul prejudizis dal passât. Anzit, cjantâ in lenghe proprie al pues jessi un element di atrat, parcè che al puarte cun se ancje une storie di conflit e rivendicazion in plui che di ispirazion poetiche e leterarie». Alain Stivell docet, che cu la sô arpe celtiche e la sô musiche tradizionâl bretone, al à fat il zîr dal mont. ❚
Natascia Gargano


text:
COGNONS DAL FRIÛL
Midiant de storie dai cognons furlans, si fâs ancje la storie dal nestri Friûl. Chest mês al è l’inovâl di Marie Del Fabro, che e je stade diretore da “La Patrie”: us proponìn il so e altris cognons di feminis de culture furlane…
(gjavâts fûr di «I cognomi del Friuli» di Enos Costantini e Giovanni Fantini ed. La Bassa/LithoStampa. O ringraciìn i autôrs pe disponibilitât e pe colaborazion).
CANTARUTTI
Scartade la ipotesi de derivazion di cantar, tiermin che al indicave un vâs, si podeve pensâ ancje ae contrazion di carantanut, diminutîf di carantan, monede di pôc valôr. Si à di dî che, però, Cantarutto al fo ancje un non di persone: un oresin che si clamave cussì al lavorave a Cividât intal 1294. E pararès jessi cheste la strade miôr pe interpretazion dal cognon, di divignince dal non todesc Kunter, che al varès dât il furlan Kontar, cun in zonte il sufìs –ut. Cognon che si cjatilu massime a Cividât, Manzan, Udin, Cjasteons di Strade. Presint a Cuar di Rosacis, Premariâs, Spilimberc, Rivis di Arcjan e altris paîs. A Cormons ancje inte forme Cantarut.
DEL FABRO
Cognon cetant difondût, di clare divignince dal mistîr di fari. Ancje inte forme Del Fabbro, Fabbro, Fabro… Cu la divignince dal mistîr, al è un dai cognons plui slargjâts tal mont: il Smith anglosasson al vûl di chel, cussì il Schmidt todesc, il venit Favero, il francês Lefevre, Faure, Fabre. In Bretagne Le Goff, in Scozie Mc Gowan.
MODOTTI (MODOTTO)
Al è probabil che al vegni di Modot, un paisut dongje di Muruç (1549, Giovanni q. Narduzio Modotti di Modotto - Moruzzo). Si à di dî, però, che intal cjanâl di Guart, daûr dal Nuovo Pirona, modot al è l’ecuivalent di sensâr e missete, ven a stâi cui che al cumbine un matrimoni. Cualchidun al pense che al vegni ancje di To(madot), incressitîf di Tomat (Tomâs). Dutis dôs lis formis dal cognon a son ben presintis a Udin; Modotti ancje a Pradaman.
NICOLOSO
Al podarès vignî di Nicoloso, non di persone inte Ete di Mieç, o di Nicola cul sufìs –os, tant che in Bertossi. 1363 Francisco q. D.ni Niculosij de Castronovo a Datimis. Cognon tipic di Buie, si cjatilu ancje a Udin.
PERCOTO
Dal paîs furlan di Percoto (Percût), in comun di Pavie di Udin. 1423 Ser Francesco Percoto capit. di Sesto. ❚